Yiika z’emmwaanyi ettaano tezinjuza\nCHARLES Matovu Lwanga mulimi wa mmwaanyi era mulunzi wa mbizzi, omulimu gw’akoze kati emyaka egisoba mu etaano oluvannyuma lw’okuwummula emirimu gya gavumenti. Matovu musajja amanyiddwa mu bulimi era bw’otuuka mu kibuga ky’e Kyotera takisi we zikussa, n’obuuza ewa Matovu aba bodaboda abaliwo basobola bulungi okukutuusaawo kuba y’omu ku balimi abeekolamu omulimu okuyamba okulaba nga basobola okwetuusa ku ssa ly’abalimi n’abalunzi ab’amaanyi.\nAlina ettaka awali amaka ge lya yiika ttaano nga wano w’alundira embizzi era nga Bukedde we yatuukidde ku faamu eno ng’embizzi ezisinga azitunze nga bw’eri bizinensi nti alina okutunda ate n’azzaawo wabula nga waliwo ezizaala ezaasigaddewo\nBukeddOkulima emmwaanyi Matovu agamba nti alina emmwaanyi yiika ttaano era ng’azirabirira mu ngeri ey’enjawulo okukakasa nti zibeera zirabika bulungi ekiseera kyonna n’okusobozesa okussaamu emiramwa eminene ate nga miramu bulungi okufuna akatale ak’amaanyi. “Okulima emmwaanyi okw’omulembe kutandikira ku kusimba nga nze nsima ekinnya kya ffuuti 2x2 n’amabanga ga ffuuti 10x10 olwo ne ntabulamu ekigimusa kya nakavundira ne ntabulamu ettaka ne kibeerawo wiiki nga nnya olwo ne nzisaamu endokwa”, Matovu bw’agamba.\nBw’amala okusimba endokwa ze, aziwembera nga wano aziteerako ebikoola naddala eby’ebisansa okutangira akasana okuzookya okuziremesa okukula obulungi ate mu bwangu. Bwe zimala okukwata ne zituuka mu buwanvu bw’evviivi olwo n’aziweta okukola amatabi. Agamba nti, ku buli muti naddala nga mukulu alekako amatabi 3-4 nga wano zibeera zikyasobola okugaliisa obulungi nga kino kikuyamba okufuna ekiwera mu mmwaanyi zo nga zitandise okubala.\nOkusinziira ku Matovu, afuba okubikka emmwaanyi ze mu kifo ky’okulima buli kiseera kuba emmwaanyi ziriira ku ngulu nga buli lw’olima otema emirandira ekigenda okuzikosa mu nkula n’embala yaazo kikufiirize amakungula.\nMatovu era yasima nsalosalo mu musiri gwe ky’agamba nti yakikola okusobola okukwata mukoka abeera akulugguka engeri omusiri gw’emmwaanyi ze gye guli ku kasozi nga kino kiyamba emmwaanyi okusigaza amazzi ne ziyita obulungi mu kiseera ky’ekyeeya.\nAmakungula Matuvu annyonnyola nti, “Okusinziira ku mabanga ge tumala, yiika egendamu ebikolo 418, nga wano omuti ssinga gumala okukwata obulungi mu myaka ng’asatu n’okudda waggulu esobola okuvaako endebe emu n’endebe emu n’ekitundu”.\nSizoni ewedde yakungula kkiro 3000 eza kibooko ze yakuba kase n’afunamu kkiro 1,530 ze yatunda ku 5,200/- buli kkiro n’afunamu 7,956,000/-. “Nzize nninnya era kino kyansanyusa olw’okuba nti neewaddeyo kuba mu kusooka nali sirabirira bulungi mmwaanyi zange naye bwe nakizudde nti mulimu ekyama ndaba nga nsobola okufunamu ekiwera kuba olaba tufunye kino kitegeeza ssinga nnyongeramu amaanyi tusobola okufunamu ekisingawo”, Matovu bw’agamba.\nAgamba nti, alina we yafunye ettaka nga yatandise okusimba yiika endala emu n’ekitundu okulaba ng’ayongera ku ttaano z’alina era ng’alina enteekateeka ez’amaanyi ku mmwaanyi. Okweyongerako amagezi Agamba nti amagezi buli mwaka oguyitawo abaako ebipya by’ayongera mu ndabirira y’emmwaanyi ng’amagezi agaggya mu kutambula n’okwongera okunoonyereza okuva mu balimi bannange naddala abansingako ku ngeri bbo gye bakikola era nga waliwo mukwano gwange gwe ntambula naye.\nMu ngeri y’emu mpuliriza nnyo pulogulaamu y’ekitongole ekitwala eby’emmwaanyi mu Uganda ekya Uganda Coffee Development Authority (UCDA) ebeera ku leediyo ng’eno nayo ennyambye nnyo okulaba nga nyongera ku ngeri gye ntambuzaamu essamba yange kuba erambika engeri y’okusimba n’okulabirira okutuufu.\nFamire Mukyala wa Matovu yeenyigira butereevu mu mirimu gy’okulima n’okulunda gye bakola ate nga n’abaana atambula nabo naddala mu kukola, okunoga n’okwanika. Muky. Harriet Lwanga agamba ye asinga kubeera mu bikolebwa awaka naddala embizzi nga y’avunaanyizibwa ku byonna ebizikwatako okulaba nga zitambula bulungi.\nAgamba nti baatandika okulunda embizzi mu 2000 nga bakizudde nti zisobola okubawa ssinga zirabirirwa obulungi anti zizaala mangu ate nga n’okukula era zikula mangu nga n’abaguzi babeerawo. “Mu kiseera kino tulina embizzi 10 enkulu nga ziri mawako nga zino tuziwa emmere ku makya n’akawungeezi era n’ennyumba tuzirongoosa emirundi ebiri. Ekirungi nti buli ky’oziwa zikirya omuli omuddo, ebikuta n’ebirala ne tuziwa n’emmere entabule”, muky. Lwanga bw’agamba.\nTusinga kutunda bwana nga ku myezi ebiri tuzitunda 100,000/- wabula nga n’endala ku mitendera egy’enjawulo tuzitunda okuli n’ez’amawako era twatunze embizzi 48 gye buvuddeko ng’eyeggwako tugitunda kakadde kalamba. “Ndi musanyufu mu kulunda kuno kuba tukwatagana era tukolera wamu mu buli kimu nga famire kye ndaba nga kitutwala mu maaso”, muky. Lwanga bw’agamba. Agamba nti okusoomoozebwa kwe balina mu mbizzi kwa bulwadde naddala omusujja kuba tegulina ddala.\nSsente z’emmwaanyi tusinze kuzitunuulira ku nsonga ya kusasula fiizi kyokka nga tusooka kutoolako ssente za ffaamu mu kusasula abakozi, okutereka, okubaako bye twongera okugula gamba ng’ettaka n’enteekateeka y’okufukirira n’ebirala era ng’erina akawunti kwe zissibwa. Wabula naffe ng’abantu twesasula wadde nga tubadde tetunnaba kufuna mutemwa gwa nkalakkalira naddala mukyala wange naye afunayo akantu akamuwa ku ssanyu n’okumanya nti omulimu gw’akola guvaamu ssente era gusasula.\nAbakozi Mu kiseera kino, Matovu alina abakozi bataano abakola nga mu mmwaanyi mukolamu abakozi bana ate mu kulunda omukozi omu olwo nabo ne beenyigiramu nga mu mbizzi ffe fennyini ababyekolera.\nAbakozi bano abasasula mu nkola ya kutegeeragana kitundu kye bagenda okukola ng’agamba nti yalaba ng’okusasula omwezi abamu bakongola ne batakola ate nga balina okusasulwa ate ye akola mu nsolo asasulwa mwezi 60,000/-.\nEkitundu okumufunamu Matovu agamba nti, abantu mu kitundu kino abasinga babadde bettanidde nnyo okusimba kalittunsi kuba tebabadde na kyakulabirako ku kulima bintu birala. “Nze nasimbako kalittunsi kyokka nakizuula nga temuli ssente kuba yiika ya kalitunsi nagifunamu 700,000/- era namutemamu kyokka nga mu yiika y’emmwaanyi nsobola okufunamu obukadde obusoba obubiri omwaka era nfuba okulaba nga njagazisa abantu abalala okulima emmwaanyi”, Matovu bw’annyonnyola.\nNg’ogyeeko okuggya ku ffaamu okuyiga, abantu b’ekitundu bafuna emirimu mu ssamba ya Matovu nga mu kiseera ky’okunona abantu abawera okuli n’abaana b’essomero bajja okunoga nga buli kasero bakanogera 3,000/-. “Nakwataganye n’amasomero nga hhenda nsomesa abaana abato n’okubaleeta ku ffaamu okwongera okubayigiriza n’okubaagazisa okulima emmwaanyi kuba nakizudde nti olw’okubulwa eby’okulabirako kibalemesa okuyiga obulungi n’okwenyigira mu kulima nga bakuze.\nOkukuuma ebitabo Matovu buli ky’akola akiwandiika okumanya ky’ayingizza n’okufulumya nga kino agamba nti akikola kuba alina okumanya oba akola amagoba ate nga n’omutwe tegusobola kutereka buli kimu kibeera kikoleddwa.\nMu ngeri y’emu kiyamba okutondawo obwerufu naddala eri aba famire okumanya bye tukola ate n’okuyigiramu kuba bw’olaba ng’okola bulungi kikuzzaamu amaanyi ate bw’obeera tokoze bulungi n’osobola okuzuula ekitaatambudde bulungi.\nOkusoomoozebwa Ssente z’okukozesa kimu ku bisoomooza Matovu kuba mu biseera ng’emmwaanyi tezengera tabeera na ssente za kukozesa kyokka nga waliwo emirimu egirina okukolebwa gamba ng’okolima n’ebirala.\nOkusoomoozebwa okulala kwa mazzi kuba mu kiseera ky’ekyeya akasana kayisa bubi essamba ye anti tannaba kutandika kufukirira kusobola kukayitamu wadde ng’afuba okubikka. Enteekateeka z’omumaaso Matovu alina enteekateeka y’okwongera amaanyi mu mmwaanyi okulaba ng’afuuka omulimi ow’okulabirako eri abalala bonna mu kitundu kino, okulaba ng’akyusa endowooza z’abalimi mu kitundu mu kulima emmwaanyi.


Bukedde Online - Olugoye lwa Ssekukkulu luzza buggya omukwano\nBaze olwafa abeekika kye ne batwegaana\nObulwadde bwa siriimu bwasanyaawo amaka gaffe\nOmusajja bw’atalugula nga tumanya nti mu maka mulimu obutabanguko.\nBalaam ne Lillian Muwanguzi mu biseera byabwe eby’eddembe.\nBALAAM Muwanguzi ne mukazi we Lillian Muwanguzi abatuuze b’e Komamboga mu Ggombolola y’e Nakawa bagamba nti bbo eky’okugula olugoye baakigonjoola era bakyogerako bwe bati:\nOkugulira mukyala wange olugoye olw’okuliiramu Kulisimaasi kya makulu nnyo gyendi kuba ge Mazaalibwa ga Kristu kuba naye yalina abaamusanyukirako ng’azaaliddwa omwali n’abaamugabira ebirabo okumulaga omukwano n’okwagala.\nOkwagala kwonna kutambulira mu bikolwa ebirabika kuba bwe ngulira mukazi wange olugoye kabonero akamulaga nti mmwagala.\nAte bwe tudda ku nsonga y’obuwangwa bwaffe, omusajja yenna kyamukakatangako okusiima mukyala we by’amukolera, omuli okumukuuma, okumwagala, okumulabirira n’ebirala.\nMu maka gaffe ne mukyala wange, eky’okugula olugoye twakigonjoola kuba mmuwa ssente ne yeegulira kuba nze bayinza okunseera.\nWabula kino sikikola ku Ssekukkulu kwokka wabula n’ennaku endala.\nAte Lillian Muwanguzi agamba nti bba okumugulira olugoye olw’okwambala ku Kulisimaasi kimuwa amaanyi n’okwagala ne kyongera okunyweza laavu yaabwe.\nNazzikuno ng’abakyala abafumbo babeera beesunga lugoye lwa Ssekukkulu okuva mu baami baabwe. Ennaku zino abasajja batono abajjukira olugoye lwa Ssekukkulu.\nAnnet Ddungu ow’e Najjembe Nsakya e Buikwe olugoye lwa Ssekukkulu alwogerako bw’ati; Olugoye lwa Ssekukkulu yabanga gomesi omwami gye yaguliranga mukyala we ng’amukulisa okutuuka ku Ssekukkulu, n’okumukulisa okuyita mu bizibu byonna bebibaddewo omwaka ogwo.\nOlugoye luno lwayambanga okunyweza amaka kuba olw’essanyu eringi omukyala lye yafunanga n’omukwano gwabwe guttuka nga ne bwe babeera banyiize byonna biggwaawo.\nOlugoye olwo lwalaganga nti omwami alina obuvunaanyizibwa eri mukyala we era nga lulaga nti amwagala kubanga omwami talinda kulumutuma.\nEra okumanya lwabanga lukulu nga mu maka agamu bw’otalabamu mukyala ng’omwaka gutandika ng’omanya nti yandiba nga yanoba lwa butafuna lugoye lwa Ssekukkulu.\nNze ewaffe nakula ndaba taata alugulira maama ate nange bwe nnafumbirwa omwami wange ng’alugula December yaakatandika.\nLuno ebiseera ebisinga yalumpeeranga mu kisenge. Bwe namalanga okulwekkaanya n’okusiima olwo nga nduleeta mu ddiiro nga ndulaga abaana nga wano n’ez’abaana we tuzibaweera.\nEno ye yabanga entandikwa y’essanyu mu maka gaffe, okutuusa lwe twamalangako omwaka. Wabula ennaku zino olugoye luno ndaba ng’olutakyalina makulu kubanga n’abakazi tebakyaluliko nnyo nga ffe bwe twabanga, ate kati ffenna tukola n’obwavu bungi.\nEkirala abafumbo bangi abataalaba ku kyakulabirako nga kino okuva mu bakitaabwe, era eby’okugulira omukazi olugoye takitwala nga nsonga.\nVicent Alex Kavuma ow’e Naggulu agamba nti; olugoye olwo lukyalina amakulu mangi nnyo kubanga lw’abanga lwa kusiima mukyala, okumutenda okumwagala olw’ebyo byeyabanga akoze omwaka ogwo kubanga yabeerangawo nga tasasulwa n’azaala n’abaana, n’abalabirira. Kale ng’omwebazaolw’okwagalana ebbanga eryo lyonna.\nLuleeta omukwano omupya mu bafumbo ate munno yayongeranga okukwagala. Olugoye luno lugenderako n’ebintu ebirala omuli ssente z’okulutunga, ekitambaala, engatto n‘akasawo.\nNnaalongo Rose Nakafuuma ow’e Nakulabye agamba nti olugoye luno terwabanga lwa tteeka, wabula abakazi bangi edda abaanobanga olw’obutalufuna.\nAbasajja baafangayo nnyo okugula olugoye luno kubanga oluusi omusajja yamalanga omwaka mulamba nga tagulidde mukazi we lugoye lwonna. Noolwekyo olw’okubanga Ssekukkulu etuuka omwaka guggwaako ng’omusajja muli yeekubiriza n’agula olugoye luno ng’engeri y’okumusiima olw’okufumba n’okulabirira amaka.\nSaulo ne Sarah Mikanga\nSAULO Mikanga ne mukazi we Sarah batuuze b’e Seeta - Nazigo bagamba nti baakamala mu bufumbo emyaka 17 naye buvunaanyizibwa bwa musajja okulabirira n’okugulira mukazi we olugoye olw’okwambala ku Kulisimaasi newankubadde ng’asobola okukola ekintu kye kimu mu nnaku endala.\n“Mukazi wange bwe mbeera ηηenda kumugulira lugoye nnina okutambula naye okugenda ku dduuka gye zitundibwa era lw’asiima lwe mbeera nnina okusasula ne ssente zange”, bwatyo bw’annyonnyola.\nAgattako nti okugulira mukazi we olugoye kimuyamba okukuuma n’okuzza omukwano gwabwe obuggya n’amanya nti amwagala era asiima by’amukolera ne kimwongera amaanyi agakola ebirala.\nWabula agattako nti ku lugoye olwo olwagabwanga ku Ssekukkulu lwawerekerwanga ekijjulo ky’omu kisenge ng’emu ku ngeri y’okwebaza omwami olw’okugula olugoye olwo.\nHarriet Nakiya ow’e Kireka Kasokoso; Olugoye olwo lukyalina amakulu kuba omukyala okuba n’ekitiibwa alina okwambala gomesi era lulaga obuvunaanyizibwa bw’omwami we.\nLwakuba ennaku zino embeera yakyuka nti omusajja ne bw’atalugula obulamu bugenda mu maaso naye luli ng’omusajja bw’atalugula ng’omukyala ayinza okumulooopa ewaabwe oba oluusi okunoba.\nOmusajja yenna alina obuvunaanyizibwa ateekwa okugulira mukyala we olugoye buli mwaka ng’agula kade esiibwamu n’olukyala ate ng’abamu beetuma bokka era nga bw’abeera n’abakyala abangi era nga bonna abagulira engoye zino.\nOlugoye olwo lwalinga lulaga obuvunaanyizibwa eri omusajja kubanga ekkufulu y’omukazi kitambaala era omukazi yenna omufumbo yalabirwanga ku kwambala gomesi naye ab’ennaku zino bagula nkunamyo ate tebabiriiko, ky’ova olaba n’obufumbo bwa leero tebukyali butebenkevu ng’obwedda kuba ekyo kye kimu ku byanywezanga omukwano nga kiringa kitanda bwekizza abaagalana engulu.\nNaye ffe ewaffe lwali terutunobya kubanga baali baatukuutira nti omusajja taddibwamu nga ky’asalawo kye kikolebwa.\nEBINTU EBITONEBWA ENNAKU ZINO; Ku mulembe guno, waliwo ebintu bingi abafumbo bye beetonera ku lunaku lwa Ssekukkulu.\nEkirala okutona tekukyali kwa musajja yekka, wabula n’abakyala batonera abaami baabwe ne famire okutwaliza awamu.\nEbimu ku birabo ebitonebwa mulimu engatto, ensawo, essimu, ebyokulya, emmotoka, obutabo ne kalonda omulala okusinziira ku nsawo y’oyo atona.\nWaliwo abatonera bannaabwe nga babatutteko emitala w’amayanja okulya obulamu, sso ng’abalala babatwalako awutu mu bifo ebisanyukirwamu ne banyumirwa.\nEnsangi zino kizibu okulaba omukazi anoba olw’obutafuna lugoye lwa Ssekukkulu, wadde nga waliyo abakitwala obubi munne obutamugulira lugoye ku lunaku nga luno, kubanga munne ayinza okumugulira lugoye ekiseera kyonna.\nEkirala engeri abakyala abangi gye bakola ayinza obutalinda musajja kusooka kumugulira lugoye ne yeeyiwamu, era n’agulira n’omwami we n’abaana.\nAte waliwo n’abagula engoye ennyingi mu kiseera kino nga si za Ssekukkulu, wabula ng’agula z’anaayambala mu mwaka omupya kuba mu kiseera kino ziba ku bbeeyi nsaamusaamu.\nWeegendereze ddikini gwâ€™okozesa ku mbaga\nOsobola â€˜okugezzaâ€™ amaaso go ne galabika bulungi\nEbikulu ngâ€™olonda langi gyâ€™osiiga mu nju yo


Ssaabasajja Kabaka agguddewo omupiira gw’ebika by’Abaganda 2022 – Engo ekubye Embwa mu maaso g’empologoma – CBS FM\nSsaabasajja Kabaka agguddewo omupiira gw’ebika by’Abaganda 2022 – Engo ekubye Embwa mu maaso g’empologoma\nin BUGANDA, Sports\nSsaabasajja agguddewo emipiira gy’ebika 2022\nSsabasajja Kabaka Ronald Muwenda Mutebi II asiimye naatongoza empaka z’emipiira gy’ebika by’Abaganda ez’omwaka 2022, Engo newangula Embwa.\nSsaabasajja ng’ateeka omukono ku mupiira ogw’ekijjukizo ky’omupiira gw’ebika 2022\nBazzukulu ba Muteesaasira ab’engo bateebye goolo 4, ate aba Mutasingwa bateebye 2 mu mupiira ogw’ebigere.\nMu mupiira ogw’okubaka ab’embwa bayingizza obugoba 26 ate ab’engo 25.\nNamungi w’omuntu ayose buliro emipiira gino egiyindidde ku kisaawe e Kasana Luweero mu ssaza Bulemeezi.\nTiimu y’ekika ky’Engo\nGgoolo z’Engo ziteebeddwa abazannyi okuli Senabulya Frank 2, Ssekiranda Derrick 1 ne Lubowa Jonah Micheal 1.\nTiimu y’ekika ky’Embwa\nAte goolo z’embwa ebbiri ziteebeddwa Ivan Bagenda.\nOmupiira nga tegunatandika Nnyininsi empologoma ya Buganda ng’ebugiriziddwa omumyuka asooka owa Katikkiro Owek.Prof. Hajji Twaha Kigongo Kawaase ne ba minister abakulembeddwamu omukubiriza w’Olukiiko lwa Buganda Owek Patrick Luwagga Mugumbule ne Bajjajja abataka ab’obusolya , asambye omupiira ng’akabonero akalaga nti empaka zitongozeddwa.\nOmumyuka asooka owa Katikkiro wa Buganda Owek Twaha Kawaase Kigongo asabye abazzukulu okwongera okuwagira ebika n’enteekateeka endala zonna ez’obwakabaka.\nAbayizi ba St.Peter’s Bombo Kalule basanyusizza empologoma\nMinister w’abavubuka ebyemizannyo n’Okweewummuza mu Bwakabaka Owek Henry Ssekabembe Kiberu agambye omupiira gwa leero guwadde ekifaananyi ekirungi eky’Obwakabaka okwongera okusitula bannabitone, naasaba abakulembeze ku buli mutendera okwongera obuvujjirizi. Ssentebe w’Olukiiko oluteesiteesi olw’empaka z’Ebika by’Abaganda Owek Sulaiman Magala asabye abavuganya okukuuma empisa.\nOmutaka Gguluddene Mutasingwa jajja w’akasolya ow’ekika ky’Embwa agambye nti kyakoze akikoze bwafuntudde Engo mu mpaka z’abakyala ez’okubaka.\nOmutaka Mutesaasira Keeya Tendo Namuyimba, jajja w’akasolya ak’Engo alabudde nti ku lino ekikopo ekyetaaga nnyo, era nti wakufafaagana n’ebika ebisigaddeyo nga bwakubye Embwa goolo 4 nnambirira(Engo yakakiwangula omulundi gumu mu 2001).\nOmutanda omupiira oluwedde n’asiibula abantu be nadda mu lubiri lwe.\nYonna gyayise abantu babadde bakwatiridse ku makubo, abalala balinnye ku miti n’amayumba okumulengerako.\nAbato n’abakulu bazze okulaba ku Mpalabwa.\nAbagoba ba bodaboda mu Bulemeezi bamuwerekedde okuva e Kasana okutuuka mu Kampala.\nEbika ebizze biwangula engabo y’empaka z’omupiira okuva mu 1950:\nBisakiddwa:Kato Denis ne Issah Kimbugwe\nEbifaananyi: Musa Kirumira


Bukedde Online - Entegeka z'okuzzaawo Uganda Airlines ziwedde\nEntegeka z'okuzzaawo Uganda Airlines ziwedde\nWuuno ow'emyaka 30 eyakoma okukula ku myaka 2\nAzadde omwana n'abulira mu ddwaaliro e Mulago\nPULEZIDENTI Museveni ayongedde okukakasa Bannayugana nti enteekateeka ez’okuzzaayo kkampuni y’ennyonnyi eya Uganda Airlines zinaatera okuggwa.\nBino Pulezidenti abyogeredde mu lukung'aana lw’ebyobusuubuzi olwa ‘Business Forum’ lwe yatuuzizza mu maka g’Obwapulezidenti e Ntebe ng’ali ne Pulezidenti wa Sudan Field Marshall Omar Hassan Ahmad al-Bashir eyafundikidde obugenyi bwe obw’ennaku ebbiri mu Uganda eggulo ku Lwokubiri.\nPulezidenti Museveni yategeezezza nti, Gavumenti enaatera okumaliriza enteekateeka ez’okuzza obuggya Uganda Airlines eyasasika mu myaka egya 1990 n’agamba nti, amangu ddala nga kkampuni eyo ezzeemu, Sudan y’emu ku nsi ennyonyi za Uganda gye zinaagwanga.\nKkampuni ya Sudan ey’ennyonnyi eyitibwa TARCO Airlines nayo yaakutandika okusaabaza abantu wakati wa Uganda ne Sudan okusinziira ku nzikiriziganya eyatuukiddwaako abakulembeze bombi Mu lukuhhaana lwa 'Business Forum' olwetabiddwaamu abasuubuzi ne bamusigansimbi ab’amawanga gombi, Pulezidenti Museveni ne Bashir beeyamye Gavumenti zombi zaakubawa enkizo mu kutandikawo pulojekiti n’emirimu egivaamu ensimbi okukulaakulanya Uganda ne Sudan.\nMuseveni ne Bashir bakkiriziganyizza nti, Uganda ne Sudan okussaawo enkolagana ey’omuggundu mu pulojekiti ezivaamu ensimbi n’enkulaakulana naddala mu by’amakolero, ebyobugagga eby’omu ttaka, okuyunga mmotoka, amakolero ag’ebyuuma, eby’engoye, ebintu ebiva mu kulima ng’emmwaanyi, ppamba, n’ebiriibwa.\nBashir yasuubizza okutegekera abasuubizi ne bamusigansimbi ab’amawanga gombi olukuhhaana ggaggadde mu Sudan nga lujja kwetabwamu n’abagagga okuva mu nsi eza Buwarabu okufunira abagagga n’abasuubizi ba Uganda ne Sudan abo emikisa egy’okukola ensimbi.\nNga tannasuubula, okudda Sudan, Bashir ne Pulezidenti baafulumizza ekiwandiiko eky’awamu ku bye baatuuseeko mu nnaku ebbiri okuva ku Mmande Bashir lwe yatuuse.\nMu kiwandiiko ekyo mwabaddemu ensonga ze bye baayogeddeko ez’ebyokwerinda, obwasseruganda, ebyobusuubuzi n’enfuna, ensonga za Somalia n’endala.\nField Marshall Omar Hassan Ahmad al-Bashir


1 Samwiri 30 | Bayibuli ey'Oku Mukutu Gwaffe Ogwa Intaneeti | New World Translation\n1 Samwiri 30:1-31\nAbamaleki balumba Zikulagi ne bakyokya (1-6)\nDawudi afuna amaanyi okuva eri Yakuwa (6)\nDawudi awangula Abamaleki (7-31)\nDawudi anunula abaali bawambiddwa (18, 19)\nEtteeka erikwata ku munyago Dawudi lye yassaawo (23, 24)\n30 Dawudi n’abasajja be bwe baatuuka e Zikulagi+ oluvannyuma lw’ennaku ssatu, baasanga Abamaleki+ baazinze Negebu* ne Zikulagi, era nga baalumbye Zikulagi ne bakyokya omuliro. 2 Baali bawambye abakazi+ n’abantu abalala bonna abaakirimu abato n’abakulu. Tebatta muntu n’omu, naye baabatwala ne bagenda. 3 Dawudi n’abasajja be bwe baatuuka mu kibuga, baasanga kyokeddwa omuliro, era ng’abakazi baabwe ne batabani baabwe ne bawala baabwe bawambiddwa. 4 Dawudi n’abasajja abaali naye ne batema emiranga, okutuusa lwe baggweeramu ddala amaanyi agakaaba. 5 N’abakazi ba Dawudi bombi, Akinowamu ow’e Yezuleeri ne Abbigayiri eyali mukyala wa Nabbali Omukalumeeri, baali bawambiddwa.+ 6 Dawudi yanakuwala nnyo, kubanga abantu baali bagamba nti bagenda kumukuba amayinja. Abantu bonna baali banyiivu nnyo olwa batabani baabwe ne bawala baabwe abaali bawambiddwa. Naye Dawudi yafuna amaanyi olw’obuyambi bwa Yakuwa Katonda we.+ 7 Awo Dawudi n’agamba Abiyasaali+ kabona, mutabani wa Akimereki nti: “Nkwegayiridde ndeetera wano efodi.”+ Abiyasaali n’atwalira Dawudi efodi. 8 Dawudi ne yeebuuza ku Yakuwa+ nti: “Mpondere ekibinja ky’abazigu abo? Nnaabasanga?” Awo n’amuddamu nti: “Bawondere, ojja kubasanga, era ojja kununula byonna bye baanyaze.”+ 9 Amangu ago Dawudi n’agenda n’abasajja 600+ abaali naye, ne batuuka ku Kiwonvu* Besoli, abasajja abamu we baasigala. 10 Dawudi yeeyongera okubawondera n’abasajja 400, naye abasajja 200 abaali bakooye ennyo nga tebasobola kusomoka Kiwonvu Besoli ne basigala awo.+ 11 Awo ne basanga omusajja Omumisiri ku ttale ne bamutwala eri Dawudi, ne bamuwa emmere n’alya era ne bamuwa n’amazzi ag’okunywa, 12 n’ekitundu ky’ekitole ky’ettiini n’ebitole bibiri eby’ezzabbibu enkalu. Bwe yamala okulya, n’addamu amaanyi,* kubanga yali amaze ennaku ssatu, emisana n’ekiro, nga talya mmere wadde okunywa amazzi. 13 Awo Dawudi n’amubuuza nti: “Mukama wo y’ani, era oli wa wa?” N’amuddamu nti: “Ndi Mumisiri era ndi muddu w’omusajja Omwamaleki, naye mukama wange yandeka olw’okuba nnalwala ennaku ssatu emabega. 14 Twazinze mu bukiikaddyo* bw’ekitundu ky’Abakeresi+ n’ekitundu kya Yuda ne mu bukiikaddyo* bw’ekitundu kya Kalebu,+ era ne twokya Zikulagi omuliro.” 15 Awo Dawudi n’amubuuza nti: “Onontwala awali ekibinja ky’abazigu abo?” N’amuddamu nti: “Bw’ondayirira mu linnya lya Katonda nti tojja kunzita, era nti tojja kumpaayo mu mukono gwa mukama wange, nja kukutwala awali ekibinja ky’abazigu abo.” 16 Awo n’amutwala gye baali, era baali basaasaanye wonna mu kitundu we baali, nga balya, nga banywa, era nga bajaganya olw’omunyago omungi gwe baali baggye mu nsi y’Abafirisuuti ne mu nsi ya Yuda. 17 Dawudi n’abatta okuva ku makya nga busaasaana okutuusa akawungeezi; tewali n’omu eyawonawo+ okuggyako abasajja 400 abeebagala eŋŋamira ne badduka. 18 Dawudi yanunula byonna Abamaleki bye baali batutte,+ era n’anunula ne bakazi be bombi. 19 Tewali na kimu ku byabwe ekyabula, ka kibe kitono oba kinene. Baanunula abaana baabwe ab’obulenzi n’ab’obuwala, n’ebintu ebyali binyagiddwa;+ Dawudi yanunula ebintu byonna bye baali batutte. 20 Dawudi yatwala ebisibo n’amagana gonna, era baabitwala nga bye bikulembeddemu ensolo zaabwe. Baagamba nti: “Guno munyago gwa Dawudi.” 21 Oluvannyuma Dawudi yatuuka awaali abasajja 200 abaali bakooye ennyo ne batasobola kugenda naye, era abaali basigadde okumpi n’Ekiwonvu Besoli.+ Abasajja baavaayo okusisinkana Dawudi n’abantu abaali naye, era Dawudi bwe yabatuukako n’ababuuza bwe baali. 22 Kyokka, abasajja bonna ababi era abatalina mugaso mu abo abaali bagenze ne Dawudi ne bagamba nti: “Nga bwe bataagenda naffe, tetujja kubawa ku munyago gwe tuleese, wabula buli omu akwate mukazi we ne batabani be agende.” 23 Naye Dawudi n’agamba nti: “Baganda bange, ebyo Yakuwa by’atuwadde temubikola bwe mutyo, kubanga atukuumye era n’agabula mu mukono gwaffe ekibinja ky’abazigu abaatulumba.+ 24 Ani anakkiriziganya nammwe ku ekyo? Omugabo gw’oyo eyagenda mu lutalo gujja kuba gwe gumu n’ogw’oyo eyasigala awali emigugu.+ Bonna bajja kugabanira wamu.”+ 25 Okuva ku lunaku olwo n’okweyongerayo, ekyo Dawudi yakifuula tteeka era kiragiro mu Isirayiri. 26 Dawudi bwe yatuuka e Zikulagi n’atoola ku munyago n’aweereza abakadde ba Yuda abaali mikwano gye, ng’agamba nti: “Kino kye kirabo* kye mbaweerezza, ekivudde ku bye twanyaze ku balabe ba Yakuwa.” 27 Yaweereza n’ab’omu Beseri,+ n’ab’omu Lamosi eky’omu Negebu,* n’ab’omu Yattiri,+ 28 n’ab’omu Aloweri, n’ab’omu Sifumosi, n’ab’omu Esutemowa,+ 29 n’ab’omu Lakali, n’ab’omu bibuga bya Bayerameeri,+ n’ab’omu bibuga by’Abakeeni,+ 30 n’ab’omu Koluma,+ n’ab’omu Bolasani, n’ab’omu Asaki, 31 n’ab’omu Kebbulooni,+ era ne mu bifo byonna Dawudi n’abasajja be gye baateranga okugenda.\n^ Oba, “ebukiikaddyo.”\n^ Obut., “omwoyo gwe ne gumuddamu.”\n^ Oba, “Negebu.”\n^ Obut., “mukisa.”\n^ Oba, “bukiikaddyo.”


Netegekera ntya obufumbo?\nOkwetegekera obufumbo mu ngeri entuufu eya Bayibuli kyekimu n’okwetegekera obulamu mu ngeri endala yonna. Waliwo enkola erina okufuga buli nsonga yonna ey’obulamu bwaffe nga Abalokole: “Naye n'amugamba nti Yagalanga Mukama Katonda wo n'omutima gwo gwonna, n'obulamu bwo bwonna, n'amagezi go gonna.” (Matayo 22:37). Kino si kiragiro kya kusaaga. Ky’ekinyusi ky’obulamu bwaffe nga Abakkriiza. Kwekusalawo okuteeka essira ku Katonda era ku kigambo kya Katonda n’omutima gwaffe gwonna okusobozesa omwoyo gwaffe n’ebirowoozo bwaffe okujjula ebintu ebimusanyusa.\nEnkolagana gyetulina ne Katonda okuyita mu Kristu yeteeka enkolagana endala zonna mu bifo byazo. Enkolagana ey’obufumbo esinziira ku kifaananyi kya Kristu n’ekanisaye (Abaefeeso 5:22-23). Buli kitundu mu bulamu bwaffe kifugibwa okusalawo kwaffe nga Abakkiriza okutambula okusinziira ku biragiro n’amateeka ga Katonda. Okugonda kwaffe eri Katonda n’eri ekigambo kye kituwa amanyi okutuukiriza obuvunanyizibwa bwaffe mu bufumbo n’emunsi obwatuweebwa Katonda. Era obuvunanyizibwa bwa buli mukkiriza kwekuwa Katonda ekitiibwa mu bintu byonna. (1 Abakkolinso 10:31).\nOkusobola okwetegekera obufumbo, okatambula nga osaniide okuyitibwa kwo mu Kristu Yesu, era okuba n’omukwano ne Katonda okuyita mu Kigambo kye (2 Timoseewo 3:16), teeka essira ku kugondera Katonda mu buli kintu. Tewai nteekateeka nyangu esobozesa omuntu okutambulira mu kugendera Katonda. Kusalawo kwetulina okukola buli lunaku okuteeka ebbali entegeera ez’ensi netugoberera Katonda. Okutambula nga tusaanidde Kristu kwe kwewaayo mu bwetowaze eri Ekubo lyokka, eri Amazima gokka, eri Obulamu bwokka nga ye Kristu buli lunaku olukya, era buli kaseera. Okwo kwe kwetegeka buli Mukkiriza kwalina okuba nakwo nga yetegekera ekirabo ekinene eky’obufumbo.\nOmuntu omukulu mu mwoyo era nga atambula wamu ne Katonda aba alina enkolagana ennungi ne Katonda. Nga wetegekera obufumbo, teeka essira ku kukkiriza Katonda okukolamu omuntu gwayagala obeere (Abaruumi 12:1-2). Bwewewaayo gyali, egenda kukuyamba okweteekatekera obufumbo lunaku olwo bwelunatuuka.


Ensonga z'amaka zijje mu Mawulire, Minisita Nakiwala alagidde Bugingo - Watchdog Uganda\nMINISITA omubeezi avunanyizibwa ku nsonga z’abaana n’abavubuka Florence Nakiwala Kiyingi alidde mu ttama n’alagira Omusumba we Kkanisa ya House of Prayer Ministry Aloysias Bugingo okujja bunnambiro ensonga ezikwata ku makaage mu mawulire, kyagambye nti kijja kumuyamba nnyo ye ne Mukyalawe Teddy Bugingo okuzigonjoola mu kasilise nga tewali ategedde.\nNakiwala okwogera bino abadde asisinkanye omusumba Bugingo, saako ne Mukyalawe Teddy eyamuwabira gye buvuddeko nga amulanga okwesuulirayo ogwannagamba n’agaana mu bugenderevu okusasulira abaana ebisale bye ssomero, saako n’okugaana okulabirira amakaage.\nNakiwala agambye Bugingo nti amawulire tegalina kye gagenda kumuyamba wakati mu kugonjoola nsonga za makaage, okujjako okwongera okugasattulula, namusaba akomye buli kasonga okukaddusanga mu mawulire ku lwe kitiibwa kye ne Mukyalawe.\nAmusabye okutwala obuvunanyizibwa bwa makaage nga taata awaka, era namugamba nga bwalina okusasula ebisale bye ssomero eri buli mwana saako n’okubalambulanga buli kadde kubanga tebalinaayo taata mulala.\nOmusumba Bugingo byonna Minisita byamugambye abikkirizza era namutegeeza nga bwatagaanangako kulabirira makaage, yadde okusasula ebisale bye ssomero, wabula nagamba nti ayagala ab’obuyinza bakake Teddy amukkirize alabenga ku mwana omuto kubanga abadde amaze ebbanga ddene nga tamulabako, nga mumazima abadde akalubirirwa okusasulira omwana ebisale bye ssomero gwatamanyi bulungi.\nOluvanyuma Bugingo mu ngeri ya katemba asazeewo okusabira buli abadde mu offiisi ya Minisita Nakiwala saako n’okubawa omukisa ekisesezza ababadde mu lukiiko.


Bukedde Online - Ttabamiruka wa DP ayongedde kuziika kibiina ne Lukwago\nNantanda eyakuliranga lotale y'e Bweyogerere afudde nsigo\nAbagagga tebalina musango gwe bazza okuddu...\nTTABAMIRUKA wa DP eyakomekkerezeddwa ku Ssande e Garuga alese ekibiina kyogedde okwabulukukamu okufaananira ddala nga bwe gwali mu 2005 Ssebaana Kizito lwe yalondebwa ku bwassenkaggale ne 2010 Nobert Mao bwe yalondebwa ku bwapulezidenti Genero.\nBya Ahmed Mukiibi, Hannigton Nkalubo, ne Kigongo Sebalamu\nMu ttabamiruka wa 2005 eyali e Namboole, Ssebaana yamegga Norbert Mao, Nasser Sebaggala ne Polof. Richard Ebil Ottoo kyokka Mao n'awakanya ebyava mu kulonda ng'agamba nti yali asosoddwa ow'eggwanga lye era ekisanja kya Ssebaana kyonna Mao yali mu 'nsiko' n'ab’ekiwayi kye.\nTtabamiruka wa 2010 e Mbale, Mao yamegga Sebaggala kyokka 'Seya' n'awakanya ebyava mu kulonda. Olwatuuka e Kampala n'alangirira bw'avudde mu DP. Yeegatta ku kibiina kya NDP n'ekyaddirira kunoonyeza Pulezidenti Museveni bululu mu 2011.\nMao amazeeko ekisanja kye ekisoose ng'awakanyizibwa okuva mu kibinja ekyawakanya ttabamiruka w'e Mbale ekyalimu Loodi Meeya Erias Lukwago, Dr. Lulume Bayiga, Betty Nambooze n'abalala abeegattira mu kiwanyi kya Ssuubi. Bano baawagira Col. Besigye mu kulonda kwa 2011.\nEbyabadde mu ttabamiruka w'e Garuga, biraga emyaka etaano egijja, DP egenda kubaamu ebiwayi ekya Mao, ekya Lukwago, ekya Dr. Lulume n'ebirala eby'abantu abalumiriza nti Mao takyalina kipya ky'ayongera ku kibiina.\nVVULUGU EYABADDE E KATOMI\nTtabamiruka w'e Garuga yategekeddwa mu wooteeri ya Polof. Gilbert Bukenya eya Katomi Kingdom Resort wakati mu kwoleka entalo ezoolekedde okusaanyaawo DP n'okwekengeera okuli mu bakulembeze ab'emitendera egy'enjawulo mu kibiina kino.\nKyokka waliwo abagamba nti bammemba abamu baafuna ssente okuva mu NRM ne State House okutabangaula DP!\nAbakiise bangi baavudde e Garuga nga beemulugunya nti ttabamiruka yategekeddwa bubi. Okulonda kwabadde kwakutandika ku Lwakutaano naye kwatuuse ku Lwomukaaga nga tewali kyakoleddwa.\nAbakiise abaabadde 1,743, okulonda kwagenze okutandika ku ssaawa nga 4:00 ez'ekiro ku Lwomukaaga nga bangi tebamanyi kyakukola.\nOkulonda kwayimiriziddwa nga disitulikiti ttaano okuli Nakaseke , Mpigi, Kiboga, Mbarara, Kanungu abakiise tebannaba kutereeza nkalala zaabwe.\nKino kyataddewo olutalo era Betty Nambooze eyabadde yamaze edda okulangirirwa n’atabuka nti okuggyako nga disitulikiti ezo zikkiriziddwa okulonda tewali kigenda mu maaso kubanga kigenda kukosa ebinaava mu kalulu.\nOkulya n’okusula byatabuse. Kaabuyonjo za wooteeri zaasibiddwa ate ezaapangisiddwa zajjudde mu nnaku bbiri bannyini zo ne bazitwala embeera n’esigala nga ya kugenda kweyamba mu mazzi ga nnyanja!\nMukasa Mbidde ne Mohamed Baswale Kezaala abaayiseemu nga tebavuganyiziddwa, waliwo ekibinja ekyabeemulugunyizzaako nti baggyayo empapula kyokka ne bababuzaabuza nti ekifo kijjudde!\nMAO NE Dr. LULUME\nOkuvuganya okw’amaanyi kwabadde ku ntebe ya bwapulezidenti eyabaddeko Mao ne Dr. Lulume. Mu kunoonya obululu, abakiise beeyawuddemu nga waliwo abagamba nti baagala DP empanguzi era eyagala okumegga Pulezidenti Museveni mu kulonda kwa 2016\nAba Lulume nga bagamba nti baagala DP egenda okugatta abasigadde ebweru, etetya kukubwa ttiyaggaasi, eteriimu kweyagaliza yokka mu bakiise era ne DP egenda okuddayo ku nnono eyagalwa abantu.\nKyokka aba Mao nga bakira balumiriza kimu nti waliwo abantu abakulembeza amawanga era ebbanga lyonna baabadde balwanyisa Mao olw'okubanga si Muganda.\nEnkambi ya Mao yalaze nti ekibiina kikuumiddwa bulungi okutuuka ku ddaala lye kiriko wakati mu bulumi bw'ebbula lya ssente n'abakulembeze baakyo abalala ate okukirwanyisa.\nBeekwasizza abamu ku bakulembeze naddala Lukwago nti akoze kinene okwawula mu bawagizi n'okunafuya DP.\nIssa Kikungwe yategeezezza nti ekibiina kisobodde okufuna obuyambi n'okutegeka okulonda okuva wansi ku byalo okutuuka ku ddaala lya ttabamiruka.\nOkulonda okwabadde okw'okutandika ku ssaawa 3:00 ez'oku makya ku Lwomukaaga , kwakeereye ne kutandika mu kiro ekyakeesezza Ssande wabula ebyavuddemu byalangiriddwa ku Ssande akawungeezi.\nEbigambo byeyongedde okuyiting’ana ku Mao, ssentebe w'ekibiina Mohammed Kezaala bwe yatandise olukiiko ku ssaawa 11 ez'olweggulo ku Lwomukaaga nga Mao talabikako kyokka nga Dr. Lulume yeekaaliisa mu kifo kyonna nga n'abawagizi be bayisa bivvulu.\nABA UYD BEEFUZE TTABAMIRUKA\nAbavubuka b’ekibiina kya Uganda Young Democratic (UYD) baludde nga bazimba akabondo kaabwe mu kibiina okusobola okwenyweza.\nKino abakulembeze baakitebuse ne kyagala n’okubalwanya era ssaabawandiisi w’ekibiina Mathias Nsubuga yakulembeddemu kaweefube n’akikomya. Abakiise mu ttabamiruka baasazeewo okuyingiza UYD ng’ekibiina ky’abavubuka ba DP ekikolera wansi wa ssemateeka waabwe.\nKino we kyajjidde nga Ssaabawandiisi Nsubuga batandise okumuyisaako ebyama nga tabitegedde nga bikolebwa omumyuka we Vincent Mayanja era Nsubuga yakozesezza obuyinza bwe ne yeddiza ebiwandiiko ne kalonda w’entegeka za ttabamiruka.\nOKUSIBIRA ABALALA OBWERU\nOlukiiko olubadde lutegeka ttabamiruka lwalangirira nti okuggyayo empapula eri bonna abaagala ebifo kwaggalwawo dda ng’ebula wiiki nnamba ttabamiruka atuule . Kino abamu ku bamanyi ttabamiruka w’ekibiina baakisambajja kyokka abaali ku kakiiko akategesi ne bawera nti asigadde nga taggyeeyo mpapula takyalina mukisa.\nKino Nambooze ne banne baakiwakanyizza nga bagamba nti ttabamiruka eyatudde y’alina obuyinza obwenkomeredde okukyusa era omuntu ayagala ekifo alangiririra awo mu ttabamiruka nti akyagala. Kino kyayiseewo bukolokolo era Nambooze ne banne ne bakkirizibwa okwesimbawo.\nTtabamiruka eyabaddemu abakiise 1,743 , abatunuulizi okuva mu bibiina eby’obwannakyewa eby’enjawulo naddala CEDU ssaako abakozi omuwendo ne gutuuka ku 2000, ayogedde nnyo ku Loodi meeya Erias Lukwago ne banne.\nAwali abakiise 10, nga mukaaga boogera ku Lukwago ne banne abataagenze mu ttabamiruka. Abamu baataddewo n’ebigambo nti Nambooze engeri gy’abeegasseeko, ne Lukwago ne banne ekiseera kyonna batuuka ekyayongedde ebbugumu mu ttabamiruka.\nBangi ku baabadde baagala ebifo mu kunoonya obululu nga bateekwa okuyingiza ebigambo by’okwegatta ku Lukwago nga balondeddwa ekibiina kyeyongeremu amanyi.\nOmuvubuka bamusazeeko obusajja\nBakutte owa LC eyabbye ssente za Kazini


Bukedde Online - Abasawo abajjanjaba abawala abafuna embuto nga tebanneetuuka baakusibwa - minisita\nAbasawo abajjanjaba abawala abafuna embuto nga tebanneetuuka baakusibwa - minisita\nEby’okutwala Bobi Wine ebweru bikyalubye...\nOmulamuzi alagidde UPDF ne CMI okutwala Eddie...\nMINISITA w’eggwanga ow’ensonga z’abaana n'abavubuka, Florence Nakiwala Kiyingi, alabudde nti abasawo abajjanjaba abaana abawala abafuna embuto nga tebanetuuka bookedde okusibwa singa tebakomya muze gwa butaloopa nsonga zino ku poliisi abasajja abazibafunyisa ne bakwatibwa.\nKiyingi agamba nti ssi kibi basawo kuzaalisa oba kujanjaba bawala bato bafuna mbuto nga tebannaba kwetuuka kyokka balina okuteegeeza poliisi n’esobola okulondoola abasajja ababafunyisa embuto ne bakwatibwa.\nBino yabitegeezezza bannamawulire mu Kampala n’agamba nti omuwendo gw’abawala abafuna embuto munene ku gw’abasajja abatwalibwa mu kkooti olw’okuzibafunyisa n’agamba nti ky’ekiseera okubaako ekikolebwa ensi ereme kufafagana etyo.\nYategeezezza nti etteeka ligamba nti omuntu azza omusango gw’okuganza omwana omuto n’oyo amuyambako n’ataloopa olw’ensonga yonna bombi baba bazzizza omusango.\n‘’Kano akawayiro ke kayinza okuyitibwamu okukwata abasawo abataloopa ku poliisi bawala be bajjanjabye nga bali mbuto ne bazaalisizza. Era ekibonerezo kiyinza okubaamu okusibwa n’okuwesebwa engassi’’ Nakiwala bwe yagambye.\nWadde Nakiwala teyakikonyeeko, kyokka waliwo n’okwemulugunya nti abazadde abamu abalina abaana abafuna embuto nga tebanetuuka olumu bakolagana n’abasajja ababafunyisa embuto ne babalyamu ssente ne babisirikira.\nEtteeka livunaana omusajja yenna aganza omwana atanaweza myaka 18 ne bw’aba yekikirizza.\nOmwana omulenzi ne bw’aba tanaweza myaka 18 naye avunaanibwa okukabawaza munne. Wadde n’omukazi akabawaza akaana akalenzi akatanaweza myaka 18 akangavvulwa.\nMinisita Nakiwala Kiyingi


Ku ntandikwa ya March enkuba ejja kwongera okutaba ate eggumize mu makkati ga April, eggweeyo mu makkati ga June.\nABALIMI bakubiriziddwa okuba obulindaala n’ensigo ze bagenda okusimba sizoni eno kuba egenda kutandika mu makkati ga March, ne balabulwa enkuba etonnya kati obutabayinula kutandika kusimba.\nBino byayogeddwa Dr. Festus Luboyera, akulira ekitongole ekivunaanyizibwa ku mbeera y’obudde mu ggwanga ekya Uganda National Meteorological Authority (UNMA) nga yabadde mu lukiiko lwa bannamawulire ku Media Centre mu Kampala.\nYagambye nti, ebitundu okuli Rakai, Isingiro, Pakwach ne Nebbi bisuubirwa okufuna enkuba entono, ebisigadde byakufuna enkuba ebimala.\nDr. Luboyera yawabudde abalimi abategeka okusimba ebirime ebirwawo okukula ng’omuceere, kasooli, muwogo, omuwemba n’ebirala, okusimba ng’entabye lwe bijja okukula.\nEsuubirwa okutonnya okutuuka mu makkati ga June, nga kirungi abalimi okutandika okusima emyala n’okubikka okusobola okukuumira amazzi mu ttaka.\nDisitulikiti okuli; Kampala, Kalangala, Wakiso, Masaka, Lwengo, Mpigi, Bukomansimbi, Kalungu, Bukomansimbi, Gomba ne Mityana okuva mu December wa 2017 bafunyeeyo ebire by’enkuba, kyokka yaakunyinyitira mu April wakati.\nNakasangola, Luweero, Kyankwanzi, Nakaseke, Kiboga, Mubende, Sembabule, Lyantonde, Kyotera ne Rakai.\nKu ntandikwa ya March ejja kwongera okutaba ate eggumize mu makkati ga April, eggweeyo mu makkati ga June.\nMukono, Buikwe, Kayunga ne Buvuma enkuba ya sizoni etandika March, ekome makkati ga June.\nJinja, Mayuge, Kamuli, Iganga, Bugiri, Namayingo, Luuka, Namutumba, Buyende, Kaliro, Busia ne Tororo baakufuna enkuba mu makkati ga March. Ey’amaanyi yaakutonnya ku ntandikwa ya April, ekendeera mu May, eggweeyo June.\nKisoro, Kabale, Rubanda, Rukiga, Rukungiri, Mbarara, Kanungu, Ntungamo, Mbarara, Kiruhura, Bushenyi, Isingiro, Sheema, Rubiriizi ne Kasese wadde ng’enkuba yaakutandiikiriza ku nkomerero ya February, kyokka ejja kutaba mu makkati ga April ate egende nga yeesala mu May, eggweeyo June.\nMWERINDE OKUBUMBULUKUKA KW’ETTAKA\nLuboyera yalabudde nti, olw’okuba enkuba ejja kubeera y’amaanyi ebitundu ebimu byandibeeraamu okubumbulukuka kw’ettaka abo abaliraanye ensozi.\nAbalimi n’abalunzi mu kiseera kino bali mu kukaaba olw’omusana ogwonoonye ebirime. Abalunzi b’ente baawalirizibwa n’okuzitunda ku bbeeyi ey’enseko.\nMinisita w’ebyobulimi, obulunzi n’obuvubi, Vincent Bamulangaki Sempijja yagambye nti, omwaka gw’ebyensimbi guno, Gavumenti egenda kuzimba ebidiba by’amazzi 200 okwetoloola eggwanga lyonna.\nNga kino kigendereddwaamu okuyamba abalimi n’abalunzi okufuna amazzi ge bakozesa mu kufukirira n’okunywesa ensolo zaabwe.


Okugema omusujja gwa malaria kutandika mwaka gujja – CBS FM\nSsaabaminister Robinah Nabbanja ng’asiimbula obugaali okumanyisa abantu ku bulwadde bwa Malaria\nObuwumbi bwa shilling 40 bwebuteereddwawo mu nteekateeka y’okutandika okugema abantu omusujja oguleetebwa ensiri ogwa Malaria.\nOkugema kuno kusuubirwa okutandika omwaka ogujja ogwa 2023.\nEnteekateeka eno eyanjuddwa mu bubaka bwa Ssaabaminister wa Uganda Rt. Hon Robina Musaafiiri Nabbanja mu kisaawe e Namboole.\nGibadde mikolo gya gy’okkukuza olunaku lw’okwefumiitiriza ku kirwadde ky’omusujja gw’ensiri.\nObubaka bwa Ssaabaminister bumusomeddwa, minister w’eby’obulamu, Dr. Jane Ruth Acenge Ocero.\nAgambye nti Uganda esaasanya obuwumbi obusoba mu 444 buli mwaka okujjanjaba malaria, nga n’olwekyo essira lirina kussibwa kukugema.\nAbantu abasoba mu mitwalo esatu mu Uganda bebafa buli mwaka olw’omusujja gw’ensiri.\nSo nga Uganda ekwata kyakusatu mu mawanga agasingamu abantu okufa omusujja, ng’obulwadde buno busaasanira ku bitundu 9.2%.\nKu mikolo gino Ssaabaminister Nabbanja kwasbulidde obugaali obw’okwetoloola ebyalo,okumanyisa abantu ku ngeri y’okwewalamu Malaria.\nMulimu okukubiriza abantu okusula mu butimba bw’ensiri,okufuuyira ensiri,okwegemesa,okusaawa omuddo okwetoloola awaka n’ebirala.\nAkulira emirimu gy’ekitongole ky’ensi yonna eky’ebyobulamu ki World Health organization mu Uganda Dr Yonus Tegegn Woldermariam, akikkaatirizza nti okugema endwadde kati kwekulina okussibwako essira,okusinga okulinda okujanjaba.\nDr Jane Ruth Aceng Ocero, agambye nti government eyongedde ensimbi mu kawefube w’okulwanyisa endwadde ezisiigibwa, kyokka naasaba banna Uganda okufaayo n’okwegemesa ekirwadde kya Covid 19, nabuli mu muntu okukola kyasanidde okukola okulwanyisa endwadde.\nOmubaka wa America mu Uganda Natalie Brown, naye asuubizza nti America yakwongera obuvujjirizi mu kulwanyisa omusujja gw’ensiri, era nga babadde bakasaamu obukadde bwa doola 480 nga zabujanjabi, kati bakwongera obutimba bwensiri n’eddagala erifuuyira.\nDr Jimmy Opigo, akulira ekitongole ekirwanyisa omusujja gwensiri mu ministry y’eby’obulamu ekya Malaria Control Program, agamba nti mu kawefube w’okulwanyisa n’okumalawo omusujja gw’ensiri mu Uganda bagala omwaka 2030 nga tegunayita, gubeere nga gufuuse lufumo.


Bukedde Online - Ekika ky’emmundu eyasse bba wa maama Fiina kizuuliddwa\nEkika ky’emmundu eyasse bba wa maama Fiina kizuuliddwa\nMaama Fiina ayogedde ku nnaku za bba ezaasembayo...\nKkooti eragidde Fred Ssebatta asasule ebbanja...\nPoliisi ezudde obujulizi ku bantu musanvu abateeberezebwa okwenyigira mu ttemu lino ssaako n’ebika by’emmundu ze baakozesa okumutta.\nMaama Fiina ne bba omugenzi Kiggundu.\nOKUNOONYEREZA ku ngeri Maj. Mohammad Kiggundu, bba wa Maama Fiina gye yatemuddwa kweyongera amaanyi buli olukya.\nEnsonda okuva mu bambega zitutegeezezza nti oluvannyuma lw’okulonda ebisosonkole omwava amasasi ebiwera 58 mu kifo we baatemulidde Maj. Kiggundu n’omukuumi we Sgt. Steven Mukasa, baabitutte mu kyuma ekyekebejja amasasi ne bazuula nti byava mu bika bya mmundu bbiri okuli eya AK47 ssaako ne ‘UZI Gun’.\nKu ludda Maj. Kiggundu gye yawagamira mu luwonko, baalonzeewo ebisosonkole 27 ate ku ludda lw’omukuumi ku mabbali g’emmotoka ne balondawo 31.\nMu kwetegereza, baazudde nti emmundu ekika kya AK47 baagikozesa kukuba mipiira gya mmotoka egy’emabega ne mu maaso n’egwa mu luwonko, endabirwamu y’omu maaso, okukuba mu bbanga okusaggula ekkubo nga badduka ssaako n’okutemula Mukasa.\nEnsonda mu byokwerinda zongera okutegeeza nti abatemu beeyawulamu ng’abamu bakozesa AK47 ate abalala UZI Gun era omulimu gw’abaalina UZI gun kwali kukuba Kiggundu okumusaanyawo era bwe yava mu mmotoka ng’awanise emikono, baatandika okumwokya amasasi okutuusa lwe yagwa ne basigala nga bagamufukirira.\nKino bakiggya ku kuba nti ebituli ebyasangiddwa ku mubiri gw’omugenzi bigazi ddala ku ludda olumu era bye bisingako obungi olwo ne bategeera nti amasasi agaakola ebituli ebyo gaava mu mmundu ekika kya UZI Gun.\nEbitonotono ku kika ky’emmundu UZI Gun\nEmmundu ekika kya Uzi Gun.\nUzi gun, mmundu nkola ya Bayisirayiri.\nEri ku lukalala lw’emmundu 10 zi mutasubwa ez’omukono ezisinga okwesigika mu nsi yonna era ezettanirwa ennyo abatemu n’abantu abali ku misoni ez’ekyama.\nYabbulwa mu musajja enzaalwa ya Yisirayiri, Major Uziel Gal eyagiyiiya mu myaka gya 1940.\nMaj. Uziel Gal yamala emyaka ng’etaano ng’atetenkanya emmundu eno ng’akola dizayini ne kalonda omulala agiri munda n’agiggyako engalo mu 1950.\nAmagye ga Yisirayiri gaamala emyaka ena nga gagigezesa n’okwekenneenya okutuusa mu 1954 lwe gaagimatira n’etongozebwa ng’ekimu ku byokulwanyisa bya Yisirayiri n’eweebwa erinnya Uzi.\nOkuva mu 1954, lwe yatongozebwa, Yisirayiri yaakawa olukusa ensi ezisoba mu 90 okukola Uzi gun.\nWakati wa 1960 ne 1980, Uzi y’emmundu entono eyasinga okutundibwa ku katale k’emmundu. l Uzi ezisoba mu bukadde 10 ze zigambibwa okubeera mu nsi yonna omuli ne Uganda.\nEkibinja ky’abakuumi ba Pulezidenti wa Amerika ekya United States Secret Service baakozesanga Uzi ng’emmundu esookerwako okuva mu 1960 okutuuka mu 1990 lwe baazikaddiya ne batandika okukozesa Heckler & Koch MP5 ne FN P90.\nMu March 1980 abatemu lwe beegeza mu kutta Pulezidenti Ronald Reagan, aba Secret Service baakozesa Uzi gun okumutaasa.\nAmagye agakuuma Pulezidenti Museveni aga SFC galina Uzi gun mu bungi l Bw’eba ejjudde amasasi, ezitowa kkiro ssatu n’ekitundu.\nEriko obuwanvu bwa Yinsi 18.5. l Uzi gun ezimu ziriko ekiti wabula ezinga obungi teziriiko kiti.\nEfulumya amasasi 600 mu ddakiika emu, ekitegeeza nti buli sikonda, efulumya amasasi 10.\nEsobola okukuba bulungi ttageti mu mmita 200.\nMagaziini zaayo zaawukana mu bunene nga ziva mu masasi 20 okutuuka ku masasi 50.\nEssasi lyayo limpi ate ggazi y’ensonga lwaki bwe likuba omuntu, ekituli we lifulumira kibeera kinene era lisesebbula nnyo we likubye okusinga ku ssasi lya AK 47.\nBanoonyereza ku binkumu\nEmmotoka y’amagye Maj. Kiggundu mwe yali atambulira, Pick Up double Cabin nnamba D03DF071 bwe yamaze okutwalibwa abakugu mu kitongole kya poliisi ekyekebejja ebintu eby’enjawulo (Forensic) e Naggulu okwongera okukungaanya obujulizi, bambega baagenze mu maaso n’okusitula ebinkumu naddala ku nzigi zaayo kuba abatemu baaziggulawo ne baggyamu ensawo eyalimu ne bagenda nayo.\nOmwogezi wa poliisi mu ggwanga, Andrew Felix Kaweesi yagambye nti mu kunoonyereza okukolebwa, poliisi etunuulidde ebintu ebiwerako ng’amasimu gonna agaali gakubirwa Maj. Kiggundu wamu n’ebintu ebirala bye bategeka okukolera mu kyama okwewala okutaataaganyizibwa.\nBambega ku Muzikiti e Nakasero ne William\nEnsonda okuva ku kitebe ekinoonyereza ekya CID zaategeezezza nti oluvannyuma lw’okukunya Sheikh Yahaya Mwanje eyakwatiddwa ne bamusibira e Nalufenya, batandise okufuna empulizo eziyinza okubatuusa ku batemu abaatemudde Maj. Kiggundu ku Lwomukaaga e Masanafu.\nEbimu ku bizuuliddwa ge mawulire agagamba nti waliwo abantu musanvu abaaluka olukwe luno nga ku bano kuliko abaserikale abaaliko mu kitongole kya Wembley basatu ssaako ne Bamasheikh ab’amaanyi wano mu Kampala bana.\nMu kiseera kino, poliisi yasindise dda bambega baayo ku mizikiti okuli ogw’e Nakasero ne William okutandika okutambulira ku bamu ku Basiraamu abasaalirawo n’okuwummulirawo nga balowooza nti bayinza okutuuka ku kituufu. Maj.\nKiggundu yattiddwa ku makya g’Olwomukaaga bwe yabadde agenda ku leediyo ya Pearl FM.


Bukedde Online - Ebibuuzo ku kisiibo\nOmwana muwe soya mu kifo kyâ€™amata gâ€™ente\n2Â Olunaku enjuba lwâ€™eriva Ebugwanjuba awo okwenenya kwâ€™abantu bonna mu nsi abalibaawoÂ kuliba tekukyakkirizibwa era kano ke kamu ku bubonero obunene obulimanyisa abantu nti olunaku lwâ€™enkomerero lubulako katono lutuuke.\nNnasiramuka lwa musajja naye ne twawukana era ne yeega\nNnasiramuka lwa musajja naye ne twawukana era ne yeegaana nâ€™omwana. NzikirizibwaÂ okusiiba oba mbireke?\nOkusiramuka olwâ€™omusajja kyali kibi wabula longoosa obeere Musiraamu lwakuba ly`ekkubo lyokka ettuufu. Bwâ€™oba ngâ€™okyali Musiraamu, oteekwa okusiiba naye bwâ€™oba wabuvaamu, munnangeÂ wakola bubi nnyo kubanga enkola y`Obusiraamu eri nti buli omu alina kuba Musiraamu aganyulwe n`okuwona obusungu bwa Allah ngâ€™atuuse mu maaso ge.\nNdi muwala wa myaka 25, siri muwoowe nzikirizibwa okusiiba? (ewaabwe wâ€™omusajja bammanyi , naye yankwana siri Musiraamu wabulaÂ asuubira okumpoowa essaawa yonna).\nEkisooka oli Musiraamu ? Wasiramuka ? Bwâ€™oba wasiramuka , oteekwa okusiiba wabulaÂ ewâ€™omusajja olina kuvaayo kubanga temuli bawoowe. Ewaabwe w`omusajja okukumanya tekikwatagana na kusiiba. Ekikulu ggwe kwe kuba Omusiraamu oluvannyuma osiibe.\nSinnayiga kusaala, ekisiibo kyange kituukiridde?Â Sulaiman, Luweero\nSaala ne banno ngâ€™ogoberera bye bakola nga bwe weefubako oyige okusaala mu butuufu bwakwo. Buuza omuwalimu oba Sheikh ali mu kitundu gyâ€™obeera akusomese.Â Gula ekitabo kye bayitaÂ â€˜Entanda yâ€™omusaazeâ€™ ku 3,000/-. Omuntu asiiba nga tasaala Allah takkiriza kusiiba kwe.\nOmuntu bw'aba tasadde TalawuyaÂ kiyinza okutta ekisiibo kye? KikkirizibwaÂ omuntu okusiiba nga talidde ddaaku?\nObutasaala TalawuyaÂ tekitta kisiibo oba ofiiriddwa nnyo olwâ€™okuyitwako akaseera akalungi ennyo omujjudde empeera ennyingi ate nga tolina bukakafu nti ekisiibo ekinaddako kinaakusangawo. Yee! Kikkirizibwa okusiiba nga tolidde ddaaku kuba omwezi gwa RamadhanÂ tteeka okugusiibaÂ kyokka ofiirwa empeera obutalya ddaaku .\nAkakiiko kâ€™ebyokulonda kasomesezza Abasiraamu\nBukenya olusimattuse omusango n'alayira okulwanyisa bamafia\nOmuwala yatucanga ne mmukoowa\nOmukazi yeefudde n'abuuka ne muliraanwa


Bukedde Online - Omusango gw’aba Nakinsinge bagusindise wa Kabaka\nOmusango gw’aba Nakinsinge bagusindise wa Kabaka\nEyazimba amalaalo omutali mufu bagamusimuzza...\nOluva e Mbarara okudda e Isingiro lugenda...\nKKOOTI ya Kisekwa esindise omusango gw’ekika kyEnnyonyi Nakinsige ewa Kabaka y’aba asalawo eggoye oluvannyuma lwa Katikkiro okulagira guddemu okuwozesebwa kyokka abawaabi ab’oludda lwa Hajji Musa Kalega Kafuuma ne bakiwakanya nga bagamba nti eno kkooti yawa dda ensala eyayo.\nNga December 9, 2009 Kkooti ya Kisekwa eyakulemberwa J.C. Ssempebwa mu kuwozesa omusango gw’obukulu bw’ekika kya Nakinsige yasingisa abawawaabirwa okuli katikkiro w’ekika omugenzi Hajji Khasim Kyeyune n’ow’Essiga Ssemmanda omusango gw’okwagala okutuuza omuntu omukyamu ku bukulu bw’ekika.\nWabula abawawaabirwa tebabikkiriza ne bajulira ewa Kabaka kyokka nga Katikkiro wa Ssemmanda ne sipiika w’ekika, Ishaq Ssennyonga Majwala bagamba nti tekwatambuzibwa bulungi ne bajulira ewa Katikkiro eyalagidde omusango guddemu okuwulirwa.\nKkooti nga February 8, 2012 yatudde okuwulira omusango guno kyokka abawaabi ne balaga obutali bumativu nga bagamba nti kkooti y’emu yamala dda okusala omusango guno nga okuguddamu kujja kuba kumala biseera.\nKkooti oluvannyuma lw’ekwekennenya okwemulugunya kuno yawadde ensala yaayo n’esindika okujulira kw’abawawaabirwa ewa Kabaka y’aba asalawo eggoye.\nWabula Hajji Kalega yawawaabira Khasimu Kyeyune n’owessiga Ssemmanda nga agamba nti beekobaana okutuuza Ronald Kiwanuka ku ntebe y’obukulu bw’ekika kyokka nga ne kitaawe omugezi Samwiri Bugingo yali yalyalya nsowole abawawaabirwa kye bawakanya nga bagamba nti bugingo okufuuka Kyeyune yalondebwa lukiiko lwa Kika oluvannyuma lwa Mugandawe Zeekiya Stefano Mayega okufa mu 1945 nga tazadde mwaana n’omu era nga talaamye ku ani anaamuddira mu bigere.\nBakkaatiriza nti era bugingo yayanjulwa ewa Kabaka ng’omukulu w’ekika kino omuggya ng’eyali Omusolooza Yosia Zirimmenya ye yakola omukolo guno mu 1948.


Olunyiriri lw’Obuzaale bwa Yesu | Ebyafaayo by’Engoye\nBISOME MU Afrikaans Albanian Amharic Armenian Aymara Azerbaijani Azerbaijani (Cyrillic) Batak (Toba) Bicol Bislama Bulgarian Cambodian Catalan Cebuano Chichewa Chinese (Simplified) Chinese (Traditional) Chitonga (Malawi) Chitumbuka Chiyao Cibemba Cinyanja Croatian Czech Danish Drehu Dutch Efik English Estonian Ewe Fijian Finnish French Ga Georgian German Greek Greenlandic Guarani Gun Haitian Creole Hausa Hebrew Hiligaynon Hungarian Icelandic Igbo Iloko Indonesian Isoko Italian Japanese Javanese Kazakh Kikamba Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwangal Kwanyama Lingala Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Macua Malagasy Maltese Mam Mambwe-Lungu Mauritian Creole Maya Mongolian Myanmar Nahuatl (Northern Puebla) Ndebele Ndebele (Zimbabwe) Ndonga Nias Norwegian Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swati Swedish Tagalog Tahitian Tatar Telugu Tetun Dili Thai Tiv Tojolabal Tok Pisin Tshiluba Tshwa Tsonga Turkish Tuvaluan Twi Tzotzil Ukrainian Umbundu Venda Vietnamese Wallisian Waray-Waray Xhosa Yoruba Zulu\nAni yali taata wa Yusufu?\nYusufu eyakuza Yesu yali mubazzi era yali abeera mu kabuga k’e Nazaaleesi. Naye ani eyali taata we? Olunyiriri lw’obuzaale bwa Yesu oluli mu Njiri ya Matayo lulaga nti Yakobo ye yali kitaawe, ate olwo oluli mu Njiri ya Lukka lulaga nti Yusufu yali ‘mwana wa Keri.’ Lwaki abawandiisi abo balabika ng’abaakontana?—Lukka 3:23; Matayo 1:16.\nEnjiri ya Matayo egamba nti: “Yakobo n’azaala Yusufu,” era yakozesa ekigambo ky’Oluyonaani ekiraga nti Yakobo ye yali taata wa Yusufu owa ddala. N’olwekyo Matayo yali alaga olunyiriri lwa Dawudi Yusufu mwe yasibuka, era nga ne Yesu eyandifuze nga kabaka ku ntebe ya Dawudi yava mu lunyiriri lwe lumu.\nKyokka yo Enjiri ya Lukka egamba nti, Yusufu yali mwana wa Keri. Ebigambo, “mwana wa,” biyinza okutegeeza “mukoddomi wa.” Mu ngeri y’emu, Lukka 3:27 wagamba nti Seyalutyeri yali ‘mwana wa Neeri’ ng’ate kitaawe owa ddala yali ayitibwa Yekoniya. (1 Ebyomumirembe 3:17; Matayo 1:12) Kirabika Seyalutyeri yawasa muwala wa Neeri bw’atyo n’afuuka mukoddomi we. Ne Yusufu ayitibwa “mwana” wa Keri kubanga yawasa Maliyamu, muwala wa Keri. Lukka yawandiika ku lunyiriri lwa Yesu ku ludda lwa nnyina Maliyamu. N’olwekyo, Bayibuli eyogera ku nnyiriri bbiri ez’obuzaale bwa Yesu.\nEngoye ezaayambalwanga mu biseera eby’edda baazikolanga mu ki era langi baaziggyanga wa?\nOlugoye olwakolebwa mu byoya olulimu langi ez’enjawulo olwazuulibwa okumpi n’ennyanja enfu awo nga mu 135 embala eno\nEbyoya by’endiga, eby’embuzi, n’eby’eŋŋamira byakozesebwanga nnyo okukola engoye mu Buwalabu ey’edda. Engoye ezisinga zaakolebwanga mu byoya by’ebisolo, era emirundi mingi Bayibuli eyogera ku kusala ebyoya by’endiga ne ku ngoye ez’ebyoya. (1 Samwiri 25:2; 2 Bassekabaka 3:4; Yobu 31:20) Ebigoogwa byakolebwangamu engoye eza kitaani era byalimibwanga e Misiri ne mu Isirayiri. (Olubereberye 41:42; Yoswa 2:6) Abayisirayiri abaaliwo mu biseera eby’edda kirabika tebaalimanga ppamba, naye Bayibuli eraga nti ppamba yakozesebwanga mu Buperusi. (Eseza 1:6) Engoye eza liiri zaabanga za bbeeyi nnyo era kirabika zaatundibwanga abasuubuzi abaavanga e Buvanjuba.—Okubikkulirwa 18:11, 12.\nEkitabo ekiyitibwa Jesus and His World kigamba nti: “Ebyoya ebyakolebwangamu engoye byabanga bya langi za njawulo nga mw’otwalidde enjeru n’eya kitaka. Ate era, oluusi ebyoya ebyo byateekebwangamu langi. Langi eya kakobe eyali ey’ebbeeyi ennyo yaggibwanga mu makovu. Langi emmyufu, eza kyenvu, eza bbulu, n’enzirugavu zaggibwanga mu bimera, mu mirandira gy’emiti, mu bikoola, ne mu biwuka ebitali bimu.\nObadde Okimanyi?—Omunaala gw’Omukuumi Na. 3 2016


Nsobola ntya okumanyira ddala oba bwenaafa naagenda mu Ggulu?\nEkibuuzo: Nsobola ntya okumanyira ddala oba bwenaafa naagenda mu Ggulu?\nOkuddamu: Omanyidde ddala oba olina obulamu obutaggwaawo era nti ojagenda mu Ggulu bwonofa? Katonda ayagala obere nobukakafu. Bayibuli egamba: "era bwe tumanya nga atuwulira buli kye tusaba, tumanyi nga tulina ebyo bye tumusabye."(1 Yokaana 5:13). Lowozaamu singa akaseera kano oyimiridde maaso ga Katonda nakubuuza, lwaki oyagala Akukkirize oyingire eggulu? Oyinza obutamanya kyakuddamu. Kyoyina okumanya kiri nti, Katonda atwagala era atuteredewo ekkubo okusobola okumanyira ddala wa gye tunamalira obulamu obuttaggwaawo. Bayibuli etulaga bweti. "Kubanga Katonda bwe yayagala, ensi bw'ati, n'okuwaayo n'awaayo Omwana we eyazaalibwa omu yekka buli muntu yenna amukkiriza aleme okubula, naye abeere n'obulamu obutaggwaawo."(Yokaana 3:16).\nTulina okusooka okumanya ekizibu ekitulemesa okugenda mu Ggulu. Ekizibu yengeri yaffe oy'obuntu ey'ekibi etulemesa okuba n'enkolagana ne Katonda. Tuli boononyi mungeri yaffe era nolw'okusalawo kwaffe."kubanga bonna baayonoona, ne batatuuka ku kitiibwa kya Katonda;"(Abaruumi 3:23). Tetusobola kwelokola. "kubanga mwalokoka lwa kisa lwa kukkiriza; so tekwava gye muli: kye kirabo kya Katonda: tekwava mu bikolwa, omuntu yenna aleme okwenyumirizanga.(Abaefeeso 2:8-9). Ekitugwanira kwe kufa, ne geyeena." Kubanga empeera y'ekibi kwe kufa;.."(Abaruumi 6:23).\nKatonda mutukuvu era mwenkanya era alina okubonereza ekibi, kyoka nga atwagala era nga atuteredewo okusonyibwa kwebibi. Yesu Yagamba: "Yesu n'amugamba nti Nze kkubo, n'amazima n'obulamu: tewali ajja eri Kitange, wabula ng'ayita mu nze."(Yokaana 14:6). Yesu yatufirira ku musalaba. "Kubanga era ne Kristo yabonyaabonyezebwa olw'ebibi omulundi gumu, omutuukirivu olw'abatali batuukirivu, atuleete eri Katonda; bwe yattibwa omubiri, naye n'azuukizibwa omwoyo;"(1 Petero 3:18). Yesu yazuukizibwara okuva mu bafu." eyaweebwayo olw'ebyonoono byaffe n'azuukira olw'okutuweesa obutuukirivu."(Abaruumi 4:25). Bwetuddayo ku kibuuzo kyaffe- "Mannya ntya oba naagenda mu Ggulu bwenaafa?\nOkuddamu: Kkiriza Mukama waffe Yesu onolokolebwa (Ebikolwa 16:31). "Naye bonna abaamusembeza yabawa obuyinza okufuuka abaana ba Katonda, be bakkiriza erinnya lye" (Yokaana 1:12). Osobola okufuna obulamu obuttaggwaawo ng'ekirabo."...ekirabo kya Katonda bwe bulamu obutaggwaavo mu Kristo Yesu Mukama waffe."(Abaruumi 6:23). Osobola okubeera mu bulamu obunji kakano. Yesu Yagamba: "...Nze najja zibe n'obulamu, era zibe nabwo obungi."(Yokaana 10:10). Osobola okubeera mu bulamu obuttaggwaawo ne Yesu mu Ggulu., kubanga yasuubiza. "Era oba nga ŋŋenda okubateekerateekera ekifo, ndikomawo nate ne mbatwala gye ndi; nze gye ndi, nammwe mubeere eyo." (Yokaana 14:3).\nBwoba oyagala kukkiriza Yesu Kristo ng'Omulokozi wo ofune okusonyiyibwa, Yiino esaala gyosaba. Okusaba esaala eno oba esaala endala yonna, tesobola ku kulokola. Kuteeka Kukkiriza mu Kristu kwoka, kwekusobola okuwesa okusonyiyibwa bw'ekibi. Eno essala mubimpimpi ngeri yakwoleesa kukkiririza kwo mu Katonda, no okumwebaza olw'obulokozi." Katonda, nkimanyi nga nyonoonye gwe era nga nsaniira kibonerezo. Naye Yesu Kristu yatwala ekibonerezo ekyo kyesaana nsobore okusonyiyibwa okuyita mu kukiriza mu yye. Nteeka okukkiriza mu ggwe kulw'obulokozi. Webale olw'ekisakyo ekirungi, nokusonyiyibwa – ekirabo ekyobulamu obutaggwawo. Amiina.


Gen. Kasirye Ggwanga Wakuziikibwa Enkya Ssaawa 4 Ez'okumakya - Radio Simba - Ennene\nGen. Kasirye Ggwanga wakuziikibwa enkya ssaawa 4 ez’okumakya\nEggye ly’Eggwanga erya Uganda Peoples’ Defence Forces – UPDF livuddeyo nerifulumya enteekateeka y’okuziika omugenzi Maj. Gen. Ggawaleggalabi Waswa Samwiri Kasirye Ggwanga eyafa nga 9-June-2020 mu Ddwaliro e Nakasero.\nGen. Kasirye wakuziikibwa olunaku lw’enkya ku ssaawa nnya ez’okumakya (10am) ku kyalo Nkene, e Busujju mu Disitulikiti y’e Mityana. Ono wakuziikibwa mu ngeri eri ‘scientific’ nga abantu batono nnyo bebagenda okukirizibwa okwetaba mu kuziika naddala ab’oluganda lwe. Eggye lya UPDF wamu n’ebitongole by’ebyokwerinda ebirala byakubeerawo okuteekesa ebiragiro byonna mu nkola naddala eby’okuziyiza okusaasana kw’ekirwadde kya #COVID-19.\nUPDF egamba nti tesuubirayo nkungaana zangeri yonna era bakugoberera ekiragiro kya ‘Social Distancing’. Bannamawulire okuva mu kkampuni 2 zokka bebakiriziddwa okubeerayo okuweereza amaziika ga Gen. Kasirye n’abalala kwebanabifunira.


Bannamateeka ba Gen. Tumukunde balaze obutali bumativu olw'omulamuzi okusindika omuntu waabwe e Luzira - Watchdog Uganda\nBannamateeka ba Gen. Tumukunde balaze obutali bumativu olw’omulamuzi okusindika omuntu waabwe e Luzira\nBANNAMATEEKA ba Gen. Henry Tumukunde balaze obutali bumativu olwe nsalawo y’omulamuzi Valerian Tumuhimbise okusalawo okusindika omuntu waabwe mu kkomera e Luzira kye bagamba nti kyabadde kikyamu, kubanga ne misango egy’amuguddwako gyabadde tegiriiyo.\nAlex Luganda nga ye Puliida wa Tumukunde agamba nti emisango okuli ogw’okulya mu Nsi olukwe saako n’ogwokusangibwa ne by’okulwayisa egyagguddwa ku muntu waabwe tegiriiyo kubanga ensi yonna emanyi Gen. Tumukunde mujaasi eyawummula emirimu gya majje, kale nga tewali nsonga yonna emugaana kwogera ku bintu bigenda mu maaso mu Ggwanga nga abantu abalala bonna abalala.\nEnsonga y’okusangibwa ne mmundu mu makaage Luganda agamba nti eno telina makulu kubanga okusinziira ku ddaala lya Genero Tumukunde lyaliko alina okuba n’abakuumi, saako ne mmundu nga omujaasi ali ku ddaala erya waggulu naye okusobola okwekuuma nga omuntu.\n“Omulamuzi yatumazeeko ebyewungula kubanga bwagamba nti Gen. Tumukunde yasangiddwa ne mmundu kya tulemye okutegeera, abadde ayagala Genero omulamba bamusange n’amiggo??” Luganda bwe yategezezza.\nYanyonyodde nti bagenda kulaba nga bakola ekisoboka okulaba nga omuntu waabwe akomezebwawo mu kkooti mangu ayimbulwe, kubanga ekisooka mulwadde nnyo akyetaaga obujjanjabi.\nGen. Tumukunde gye buvuddeko yalangirira okwesimbawo ku kifo ky’obukulembeze bwe Ggwanga, era wiiki ewedde amaggye ne Poliisi baasalako amalkaage agasangibwa e Kololo ne gamukwata natwalibwa ku kitebe kya bambega e Kibuli, oluvanyuma naggalirwa e Kireka.\nAb’ebyokwerinda beeyongerayo ne baaza amakaage ne bazuula nga yalina emmundu ennene 1 saako ne Pisito 2 ezaamuviirako akabasa nga bagamba nti yazirina mu bukyamu.


Bukedde Online - Asse muliraanwa eyazze okubataasa\nPoliisi enoonya Bobi Wine ku by'okwekalakaasa...\nWuuno avuddeyo okwogera bonna abaali mu lukwe...\nPOLIISI y’e Mpigi etaasizza ssemaka eyakkakkanye ku mukuumi w’essomero n’amutuga ng’amuteebereza okuba ng’abadde apepeya ne mukazi we mu bikujjuko bya ssentebe eyawangudde akalulu.\nTonny Ssempeebwa 25 omutuuze we Nakirebe mu Kataba Zooni e Kiringente mu Mpigi yagudde mu bulago John Wekooye omukuumi ku ssomero lya St. Joseph SS n’amutuga n’afa. Yabadde agezaako okubataasa ng’alwana ne mukazi we Getrude Nabunje.\nKigambibwa nti Nabunje yalese abaana awaka n’agenda mu bikujjuko bya ssentebe wa LC eno eyawangudde, Moses Katende eyabadde ategekedde abatuuze akabaga. Oyo yakomyewo awaka mu matumbibudde, bba Ssempeebwa kwe kumukazakaza ne batandika okulwana nga Ssempeebwa alumiriza mukazi we okuba ng’ava mu bwenzi. Wano Wekooye we yabasangidde n’ayagala okubataasa, wabula Ssempeebwa n’amugwa mu bulago n’amutuga n’afa.\nAbatuuze nga bakulemberwamu ssentebe baatemezeddwaako ne balumba Ssempeebwa nga baagala okumugajambula wabula poliisi y’e Nakirebe ng’ekulemberwamu OC Timothy Mukose n’emutaasa n’emutwala ku poliisi e Mpigi. Ssempebwa eby’okutta omuntu yabyegaanyi n’agamba nti baabadde balwana, Wekooye n’agwa wansi n’afa.\nAkulira okunoonyereza ku buzzi bw’emisango mu Mpigi, Andrew Ainembabazi yagambye nti Ssempebwa abadde akuba mukazi we buli lunaku era agguddwaako omusango gw’okutta omuntu ku fayiro nnamba CRB; 26/2018, oluvannyu


Bukedde Online - Empewo za bajjajja zannemesa omuwala\nEmpewo za bajjajja zannemesa omuwala\nAmannya abaagalana ge beeyita agalaga obuka bwa laavu\nBaze obusajja bulema?\nNze Eric Kayizzi 28, mbeera Mpereerwe mu Kiyanja Zooni. Nnalina omuwala gwe nnayagala era embeera gye twalimu wadde teyali nnungi nga ya kwezimba nga bw’omanyi eby’ekivubuka, naye nga tulina essuubi mu maaso nti tujja kuba bulungi kubanga nze kuva dda ndi muvubuka muyiiya naddala mu by’okuzimba.\nNnina Jjajja eyali omusawo w’ekinnansi era okuva obuto nga mmuyambako mu mbuga ye era ng’ebintu ebisinga mbimanyi.\nNnatuuka ekiseera nga ne bw’aba taliiwo nsobola okukola ku balwadde anti ng’obumanyirivu mbulina nga n’ebikoola by’eddagala mbimanyi.\nMu 2010, jjajja yakyusa eby’obusawo n’abivaako n’adda mu ddiini. Ebintu bye byonna nabisigalamu n’empewo zonna ne zidda ku nze kyokka nga mu kaseera kano nnali nfunye omuwala nga mmwagala okukamala.\nNnatandika okujjanjaba abantu ab’enjawulo era ng’okusinziira ku nkola yange abantu baali basiima kubanga nnalaba nga n’omuwendo gw’abalwadde gweyongera buli kiseera.\nNnamanyika nnyo mu Kakunkugu ne mu Kawempe kuba abantu bajjanga bangi nga babuuza embuga yange weeri era eby’okuzimba nabikendeeza kubanga ebiseera ebisinga nabeeranga ku mbuga naye nga si we nsula nga nnina omuzigo gwe nnapangisa era ng’omuwala ono atera okujja okundabako ne twesanyusaamu ng’abaagalana.\nWabula nga June15, 2016, nnalulungi wange yajja okundabako. Nnasooka kumutwalako mu kafo akasanyukirwamu ne tunywamu nga bulijjo era oluvannyuma ne tudda ewaka.\nTwanaabako bulungi era ne tuteekamu ka firimu nga bwe yali enkola yaffe, ne tutandika okulaba.\nBwe yaggwaako ne tweyuna obuliri, wabula tuba tuli mu kikolwa ky’abaagalana ne ntandika okuwulira nga seetegeera ng’embeera gye ndimu yeeyo gye mbeeramu nga bajjajja bajja.\nNnafunamu okutya nga ndaba bagenda kunnemesa okubaako kye nneekolera naye Katonda yannyamba ne binvaako mpola nga tewali kye bankoze era twagenda mu maaso n’akazannyo.\nWaayita eddakiika nga 20 era ne nziramu okuwulira obubi era nagenda okulaba nga tewakyali kya kukola ng’empewo zinninnye olwo ye munnange ye yawulira byonna bye nnalombojja , era yabimbuulira nzize mu mbeera zange eza bulijjo.\nNagenda okuddamu okutegeera nga munnange mmulaba ajugumira ng’alimu musisi.\nNamwekalizaamu ne mubuuza ky’abadde n’anyinyonnyola byonna bye mbadde njogera, ne byembadde nkola. Namugumya naye nga nsiwa nsaano ku mazzi.\nYambuuza nnina ensimbu ne mugamba nedda. Namugamba amazima nti nnina lubaale.\nYaguma ne bukya naye yafuluma ng’agenze mu kinaabiro okunaaba teyadda n’essimu yagyerabira kyokka teyaginona. Okuva olwo siddangamu kumulaba kyokka nga y\nSSENGA WA BUKEDDE\nEbintu bya bukadde bisirikidde mu muliro e Kyazanga\nNATO ekubye emirongooti gya Gaddafi\n20 battiddwa mu kulwana mu Libya


Bukedde Online - Cameroon Gitawo abbulukukidde mu byamizannyo.\nNantume ne bba Muganza beeraze amapenziku\nCameroon Gitawo omu ku bavubuka abamanyiddwa mu nsike y’okulya obulamu ne swagga azzeemu okulabika ku mulundi guno ajjidde mu byamizannyo\nMubiru (ku kkono) akutte egimu ku middaali gy'abawanguzi Gitawo gye yabawadde\nOluvannyuma lw'ebbanga nga asiriikiridde mu ggwanga talimu n’abawagizi be beebuuza gye yabuulira, Cameroon Gitawo (Chris Mbibo) omu ku bavubuka abamanyiddwa mu nsike y’okulya obulamu ne swagga azzeemu okulabika kyokka ku mulundi guno ajjidde mu byamizannyo.\nGitawo omu ku Bannayuganda abakolera e South Africa eyaali akulira ekibiina kya ‘The Money Team Africa (TMT) yatadde ssente mu mpaka z’okusitula obuzito ezitumiddwa ‘RM Power Lifting Championship & Cross Fit’ ezitegekeddwa ku Kabira Country Club e Bukoto ku Lwomukaaga luno.\nGitawo ku ddyo ne Mubiru nga bali ku ky'emisaana\nGitawo agamba okusiriikirira abadde ‘bbize’ mu pulojekiti ze ez’enjawulo omuli n’amasomero g’alina mu bibuga bya South Africa eby’enjawulo wabula olw’okuba munnabyamizannyo avuddeyo okutumbla omuzannyo guno.\nMunnayuganda kafulu mu muzannyo guno , Roy Mubiru abeera mu Amerika era nga yategese empaka z’Olwomukaaga asiimye Gitawo olw’obuwagizi bwabawadde omuli emiddali gy’abawanguzi mu mitendera egy’enjawulo, ssente enkalu n’ebintu ebirala kuno agasseko okukoowoola abavubuka abalala abalina ssente okubawagira.\nGitawo ku mmotoka ye\nMubiru agamba ekigendererwa kya kwongera kwagazisa bavubuka muzannyo guno okulaba nga gutandikibwawo ne mu matendekero aga waggulu era bakola ku nteekateeka za kukyaza Omumerika kafuulu mu mpaka zino Arnold Schwarzenegger wano mu ggwanga okwongera okutumbula omuzaanyo.\nEngeri Omubaka Kato Lubwama gye yavudde mu mbeera n'akuba Bajjo empi\nGitawo aleeta Schwarzenegger\nChameleone alambudde Bobi Wine mu ddwaaliro n'amusabira


Bukedde Online - Baleese etteeka ku kunyumya akaboozi\nEbintu 10 ebivaako abakazi okwetamwa akaboozi...\nGGWE ssebo abadde alowooleza mu bya, ‘omusajja tammwa kantu’, bukukeeredde! Palamenti ereese etteeka mw’osobola okuvunaanibwa omusango gw’okusobya ku mukyala wo n’osibwa amayisa olw’okumukaka okunyumya akaboozi ng’abadde tayagala.\nOmuvubuka ng’agezaako okwambula omukazi. Baababdde ku bbiici e Nabugabo.\nAte ne bw’aba akkirizza tekikweyinuza, kuba waddembe okwekyusa n’agaana ekiseera kyonna nga temunnaba kutandika mikolo ne bwe mubeera muli mu kikolwa kyennyini.\nKwe kugamba nti ssinga munno akugamba nti seewulira bulungi tukome awo, ne weefuula nnampulira zzibi n’oyagala okusooka okumalamu akagoba obeera oyolekedde okuggulwako omusango gw’okusobya ku mukazi.\nEkibonerezo ekisembayo ku muntu asobezza ku mukazi kya kusibwa mayisa ssinga gukukka mu vvi!\nKyokka ssinga kizuulwa ng’eyasobezza alina obulwadde bwa mukenenya, yasobezeddwaako nga mukadde oba ng’aliko obulemu, nga baamusobezzaako kirindi, ekibonerezo kibeera kya kuwanikibwa ku kalabba.\nBino bye bimu ku biri mu bbago ly’etteeka erikwata ku by’okwegatta erya ‘Sexual offences Bill, 2019’ eryaleeteddwa omubaka Munisipaali) eriri mu wekenneenyezebwa akakiiko ka Palamenti akakola ku by’amateeka.\nEtteeka lino liwagirwa nnyo ekibiina ekigatta ababaka ba palamenti abakazi abeegattira mu kibiina kya Uganda Women Parliamentary Association ekya UWOPA.\nEYALEESE ETTEEKA AWAGIDDE OMUKAZI OKUGAANA\nAmoding yagambye nti etteeka lizze kulwanirira abantu abafuna ebizibu ebiva mu kwegatta, ababadde bafa ekimugunyu nga tebalina waakwekubira nduulu.\n“Omukazi alina eddembe okukkiriza nti ‘Ye’, alina okubeera ng’alina eddembe erisobola okugamba omusajja nti koma awo, emikolo ne bwe gibeera gitandise. Omusajja bw’alemerako n’amukaka abeera alina okuvunaanibwa,” bwe yagambye.\nYawadde ekyokulabirako ky’omukazi ayinza okukkiriza omusajja ne bagenda mu loogi okwesanyusa, kyokka bwe batuukayo omusajja n’agaana okukozesa akapiira. Kibadde kizibu okukakasa abantu nti baakukwatidde mu loogi olw’okuba nga weetutte.\nWaliwo abasajja abalina enkola y’okukozesa sitayiro ezitategeerekeka ng’okukola omukazi ebintu ebitakkirizika, tekirina buzibu omukazi okumugamba n’akoma awo.\nIsaac Mulindwa Ssozi (Lugazi munisipaali) yagambye nti, omukazi ayinza okukkiriza omusajja Abasajja abamu beekamirira wadde abeera yasoose kukkiriza beegatte.\nWaliwo n’embeera omukazi yennyini ne yeekengera ekintu ekiyinza okumutiisa okugeza olususu nga lwayiwa.\nRehema Wetongola (Kamuli Munisipaali) yagambye nti, omukazi asobola okukkiriza kyokka agenda okwesanga ng’omusajja munene nnyo nga tajja kumusobola.\nSiraba nsonga lwaki omukazi alina okugumira embeera y’ekika kino okutuuka ku nkomerero, kyokka nga muli ayita mu bulumi obutagambika olw’okuba omusajja\nLydia Mutonyi Masaaba (Bubulo West). Omukazi asobola okwesanga mu mbeera nga babadde bagenda mu kikolwa n’agenda mu nsonga z’ekikyala. Abeera alina okugamba omusajja ne bakoma awo kuba abeera ayolekedde obuzibu kuba mu by’obulamu si kirungi.\nBAWAKANYA EKY’OKUGAANA OKWEGATTA\nAnna Adeke Ebaju (bavubuka/ Buvanjuba). Ndaba nga kigenda kubeera kizibu okukikakasa mu mbuga z’amateeka nti ddala omukazi yakwatiddwa.\nAbakazi bulijjo bagaana naye nga tebakitegeeza kuba y’enkula y’abaddugavu omukazi obutalaga nnyo nti ayagala.\nKati omusajja agenda kwawula atya ‘nedda’ y’agaanidde ddala okuva ku ya bulijjo abakazi bwe beegaanya naye nga tebakitegeeza? Kino kyandyongera obutabanguko mu maka.\nSpellanza Muhenda Baguma (mukazi/Kyenjojo ); Bino ndaba ng’okunyumyaamu nti osobola okuyimiriza omusajja ng’emikolo teginnaggwa. Mu buntu kino kizibu nnyo omusajja okutandika emikolo n’omuyimiriza mu makkati.


Bukedde Online - Kkooti erabudde Gavt. ku bavunaanibwa okutta Kaweesi\nAbasiraamu basomeseddwa ku nkola ya bbanka...\nAbavunaanibwa nga bali mu kaguli.\nGAVUMENTI eweereddwa emyezi ebiri okumaliriza okukuhhaanya obujulizi obukwata ku musango gw'okubeera n'okuwagira abayeekera ba ADF gye baggula ku bantu abagambibwa okutta eyali omwogezi wa poliisi Andrew Felix Kaweesi.\nOmulamuzi wa kkooti ento e Nakawa, Ponsiano Odwori ye yalagidde ng'abasibe bali mu kaguli ku musango guno kyokka omuwaabi wa gavumenti Hanifah Kasana n'ategeeza nti fayiro y'omusango guno ekyali wa Ssaabawaabi wa Gavumenti\nbakyagyetegereza n'asababamwongereyo ku budde.\nWabula looya w'abantu bano Geofrey Turyamusiima yawakanyizza okusaba kwa Kasana n'agamba nti, kati giweze emyaka ebiri bukya abantu bano babaggulako emisango gino kyokka Gavumenti ewa ensonga y'emu.\nYagambye nti ebikolwa by'oludda oluwaabi bityoboola eddembe ly'abawawaabirwa ery'okuwuliriza omusango mu bwangu era kati balinga ababatulugunya.\nWabula Kasana ategeezezza nti guno mulundi gwakubiri ng'ali mu mitambo gy'omusango guno n'agamba bagwongereyo nga bwe balinda fayiro yaagwo okuva ewa Ssaabawaabi wa Gavumenti.\nOdwori yakkiriziganyizza n'okwemulugunya kwa Turyamusiima n'agamba nti, kino kituufu waliwo okutyoboola eddembe ly'abawawaabirwa n'ayongerayo musango guno okutuusa nga January 16, 2020 era n'agamba nti, guno gwe mulundi ogusembayo ssinga oludda oluwaabi lulemwa okutandika okuguwulira ajja kugugoba.\nKu musango gw'okutta Kaweesi, kkooti ebadde erina okuwa ensala yaagwo okugugoba oba okugusindika mu kkooti ya Ssemateeka nga balooya b'abantu bano bwe basaba tekisobose kubanga fayiro yaagwo ekyalemedde mu Kkooti Enkulu\ne Kololo ewozesa emisango egiri ku mutendera gw'Ensi Yonna gye baayimbulira abantu abalala abali ku musango gwe gumu.\nOdwori yagambye nti fayiro gy'alina si y'ekwata ku musango guno era tasobola kukola nsala yonna era ne guno yagwongeddeyo okutuusa nga January 16, 2020.


Weetaaga Okuyiga Ebikwata ku Katonda\nOkubeera mukwano gwa Katonda, weetaaga okuyiga ebimukwatako. Mikwano gyo bamanyi erinnya lyo era balikozesa? Yee. Katonda ayagala omanye erinnya lye era olikozese. Erinnya lya Katonda ye Yakuwa. (Zabbuli 83:18; Matayo 6:9) Era oteekwa okuyiga by’ayagala ne by’atayagala. Weetaaga okumanya mikwano gye n’abalabe be. Kitwala ekiseera okumanya omuntu. Baibuli egamba nti kya magezi okuwaayo ebiseera okuyiga ebikwata ku Yakuwa.—Abeefeso 5:15,16.\nMikwano gya Katonda bakola ebimusanyusa. Lowooza ku mikwano gyo. Singa obayisa bubi era n’okola ebintu bye bataagala, baneeyongera okubeera mikwano gyo? Kya lwatu nedda! Mu ngeri y’emu, singa oyagala okubeera mukwano gwa Katonda, weetaaga okukola ebimusanyusa.—Yokaana 4:24.\nEddiini zonna tezisobozesa muntu kubeera mukwano gwa Katonda. Yesu, mukwano gwa Katonda asingayo okuba ow’oku lusegere, yayogera ku makubo abiri. Erimu ggazi era lirimu abantu bangi. Ekkubo eryo ligenda mu kuzikirira. Ekkubo eddala ffunda era lirimu abantu batono. Ekkubo eryo lye ligenda mu bulamu obutaggwaawo. Kino kitegeeza nti singa oyagala okubeera mukwano gwa Katonda, oteekwa okutegeera engeri entuufu ey’okumusinzaamu.—Matayo 7:13, 14.


Bukedde Online - Kabaka ayagalizza Abasiraamu Idd el fitri\nEnsimbi obukadde 14 Mmengo ze yafuna okudd...\nKABAKA Ronald Muwenda II alagidde Bannayuganda okukuuma emirembe n’okusonyiwagana mu kiseera kino ng’Abasiraamu mu nsi yonna bakuza Idd el fitri.\nKABAKA Ronald Muwenda II alagidde Bannayuganda okukuuma emirembe n'okusonyiwagana mu kiseera kino ng'Abasiraamu mu nsi yonna bakuza Idd el fitri.\nBino biri mu bubaka bwe eri eggwanga ng'akulisa abasiraamu okuyita obulungi mu kisiibo ekisanze ensi ng'eri mu kusoomoozebwa kw'obulwadde bwa ssenyigga omukambwe aleeteebwa akawuka ka COVID-19 obufulumiziddwa ku nkya y'olwokutaano May 22, 2020.\nOBUBAKA BWA KABAKA MU BUJJUVU BULI BWE BUTI:\nTukulisa nnyo bannaffe Abayisiraamu olw'okuyita mu mwezi omutukuvu ogwa Ramadhan era tubaagaliza okusaala obulungi ID EL FITRI.\nTutuuse mu kiseera kino ng'ensonga enkulu eriwo mu nsi yonna ye y'obulwadde bwa COVID-19 obwalumba ensi mu myezi mitono egiyise kyokka nga kati busaasaanidde amawanga agasinga obungi era nga bukosezza eby'okusinza nga kati abakkiriza basinzizza mu maka gaabwe ekiraze nti, mu buli mbeera tulina kutambulira ku biragiro bya Allah.\nWano mu Uganda tusaasira n'okusabira abantu baffe abazuliddwamu obulwadde buno. Tukkiriza nti,obujjanjabi bwe bafuna okuva eri abasawo,bujja kubayamba okussuuka.\nTusaasira nnyo ab'enganda z'abantu baffe Bannayuganda abafudde obulwadde bwa COVID-19 mu nsi yonna. Tusabira n'abo abakyali mu mbeera embi ennyo mu mawanga ago,bassuuke.\nOkusiiba y'emu ku mpagi enkulu ez'obuyisiraamu,abayisiramu mwe beweerayo ddala eri Omukama nga beerekereza ebimu ku bintu ebikulu mu bulamu era nga beebaza Katonda olw'obutonzi n'ebirungi byaawa abaddu be awamu n'okwegayirira okuwa ekisonyiwo eri ebyo ebitagenze bulungi mu maaso g'Omukama.\nMu kiseera kino eky'okusoomoozebwa,twongere okunyweza ebiragiro by'abasawo n'ebya gavumenti nga bwetulambikiddwa okwekuuma ssenyiga wa COVID-19,tukuume eddembe,okusonyiwagana n'okuddukirira abantu ba Katonda abali mu mbeera y'obwetaavu.\nTubaagaliza okuyita obulungi mu kujjaguza Id el Fitri. Allah abakuume.\nDFCU eguze Crane Bank


Bukedde Online - Mukulize abaana mu mpisa - Nnabagereka\nMukulize abaana mu mpisa - Nnabagereka\nKatikkiro yeetabye mu kusabira abayizi e S...\nAdded 6th October 2019\nNNAABAGEREKA Sylivia Nagginda asoomoozezza abazadde okukomya okwogera nti abaana babalemeredde wabula beenenye bokka.\nNnaabagereka ng’atuuka ku Hotel Africana mu Kampala. Ku kkono ye Dr. Nankindu Kavuma n’abakungu abalala.\nBino yabyogeredde ku Hotel Africana ku Lwokutaano nga October 4, 2019 ku mukolo gw'okujjukira olunaku lw'omwana omuwala mu nsi yonna wansi w'omulamwa ogugamba nti "Okusibusa obuntubulamu ku lw'okukomya okufumbiza abaana abatanneetuuka."\n"Omwana okukulemerera ebiseera ebisinga kiva ku butamuteekamu mpisa mu buto bwe.\nTugambibwa nti okuva omwana lw'azaalibwa okutuuka emyaka etaano, ekiseera ekyo kikulu nnyo okulaba nti abaana tubasigamu ensigo y'obuntubulamu.\nOluusi tutandika bamaze okusoma ne tugamba nti abaana bannemeredde ng'ate mu myaka we yali awulirira tewamukwatako," Nnaabagereka bwe yategeezezza.\nYeebazizza gavumenti olw'amateeka g'etaddewo okutumbula omwana wa Uganda n'agamba nti okwongera ku maanyi gano yasse omukago n'ekitongole kya World Vision okulaba nga bakuza abaana ab'omugaso eri eggwanga.\nMinisita w'abakyala, ebintu ebigasiza awamu abantu ba Buganda ne ofiisi ya Nnaabagereka, Dr. Prosperous Nankindu Kavuma yawadde amagezi abaana abavudde mu masomero ag'enjawulo mu disitulikiti mukaaga eza Buganda n'abalala nti basaanye okutegeezanga aboobuyinza mu bitundu byabwe bwe wabeerawo abantu abagezaako okusimira ettaka ku biruubirirwa byabwe .\nAtwala ekitongole kya World Vision mu ggwanga, Jason Evans yategeezezza nti basanyufu okutta omukago n'ekitongole kya Nnaabagereka Development Foundation era bakimanyi nti obukulembeze bw'ennono bukola kinene mu kutumbula n'okugunjula empisa ennungi mu baana n'bantu.\nAte ye Kamiisona w'abaana mu minisitule y'ekikula ky'abantu n'enkulaakulana mu ggwanga, Fred Ngabirano yategeezezza nti, eggwanga lifiirwa obutitimbe bw'ensimbi olw'abaana abafumbirwa nga tebanneetuuka bwatyo n'asaba Nnaabagereka asiime bakwatagane bamalewo ekizibu kino.\nAbali ku ludda oluvuganya mukomye effujjo - Museveni


Ebika Ne Mirimu Gyaabyo Mu Buganda – ababaka\nHome Topic Ebika Ne Mirimu Gyaabyo Mu Buganda\nThis topic has 34 replies, 7 voices, and was last updated 1 year, 3 months ago by rardpreog rardpreog.\nAugust 17, 2009 at 7:53 pm #19177\nBuli kika kirina omulimu gwaakyo omukulu ate nga gukolebwa oyo yekka ava mu kika ekyo mu Buganda .\nWano tujja kusaba buli alina omulimu gwamanyi ogukolebwa ekika gundi aleme kulonzalonza kuba kati tugezaako okukunganya, ensonga zaffe wamu okusobola okujjukiza abazerabira , nokuzisomesa abatazimanyi naddala abaana baffe abazalibwa ku mawanga abatali kumpi nabakulu eka okusobola okumanya ebyafaayo bya nnyaffe Buganda.\nBebalabirira Buyonjo Kabaka mwagenda\nBe basawo ba Kabaka era bebakulira ababumbi ababumbira Obuganda\nBamuyiyiza nseke Kabaka zanyweesa nga bamaze okuyiisa omwenge\nAbe Ngo bebazimba ennyumba\nAbe Nvuma bebalunzi ba Kabaka\nBano bebaweesa amafumu,\nAbembwa bebakulembera Kabaka nga genda okuyigga\nAbakayozi bakubi ba mbuutu eziyitibwa Kanabba\nAbo Lugave bebajjawo olubugo Nnamulondo kwetuula\nAbendiga bakuuma KIGGWA tebakibuuka\nAbeMpeewo bebayiggira Kabaka enkwaale\nAbe Nkima be ba Jjajja Ba Buganda Abtuwabula\nBe balimira Kabaka Etooke\nOgwaabwe omulimu gwa Buweesi bebaweseza Obuganda\nOmulimu gwaabwe gwa kukomaga era baali basaale okwambaza Obuganda bwonna\nAbeMamba bebasumikira Kabaka nga naalya Obuganda\nAbe Mpologoma bebalezi be ngoma eza MUJAGUZO\nAbe Ngabi Ensamba bebayunzi ba Kabaka nga funye awakyuuse\nAlina Emirimu gyamanyi ku bika ebitamenyeddwa wano ayanirizibwa okwongerako oba alina akatabo akogera ku mirimu gino naye tujja kumusanyukira okutumalirayo, nooyo alina omukulu asobola okugimutegeeza nagiwandiika wansi naye tujja kumwaniriza nassanyu.\nAugust 29, 2009 at 8:28 am #24952\nWebale omulamwa guno ssebo Omumbejja.\nSeptember 2, 2009 at 8:21 am #24983\nAbe Kika kye NYONYI Nakinsige..Mpulira Bebaasika Kaawa wa Kabaka\nera omulimu ogwo nga Kafuuma yagukola…Nyamba oba Mpubiddwa!!\nNkussaamu ekitiibwa Ssebbo Omumbejja..\nSeptember 7, 2009 at 12:01 am #25028\nbabeera bambowa era bakazannyirizi ba Kabaka.\nFebruary 6, 2010 at 12:33 am #26013\nSome of the responsibilities held by the Kkobe Clan in the Buganda Kingdom\nOMUTAKA NAMWAMA YAGOBERERA LUBAALE MUKASA E SSESE\n1. Omutaka Namwama in the past fetched Mukasa (god of the sea and birth) from Ssese Islands to be honoured and to solve problems for the reigning king and his people.\n2. Ow’essiga Lwabiriza of Katoolingo, performs two rituals:\na) Digs graves for the dead princes\nb) Used to remove the King’s jaw-bone for preservation and honour (This custom has long ceased).\n3. Kkobe men from muwanzi fix the King’s spears and for that matter are referred to as ‘Abawanzi’.\n4. Ow’essiga Wanda, plays for the King a flute known as ‘Mwokoola’. Wanda does this with Makanga of Mmamba clan who blows a flute called Kawunde.\n5. Ow’essiga Kakinda (manufactures and sews the bark-cloth which the king to-be adorns for the coronation ceremony.\n6. Kkobe clans-men are the King’s hunters headed by Owesigga Namukangula.\n7. Omutaka Kutulako is responsible for the cultural and ceremonial opening of the road to Naggalabi at a place called Kasenge. This is a road through which a crowning prince of Buganda passes through on his way to his coronation at Naggalabi – Buddo, Busiro county.\nFebruary 6, 2010 at 12:46 am #26014\nOw’essiga Lwabiriza of Katoolingo\nYE AKOLA EMIKOLO EBIRI\nOGWOKUSIMA ENTAANA ZA BALANGIRA\nNOKUJJA AKABA KU NJOLE YA KABAKA (NAYE KATI KINO BAKIDIBYA)\nMay 25, 2010 at 10:09 pm #26442\nOmuzaana wa Kabaka Mirembe twesimmye nnyo omulimu guno gwotukoledde okutuyiggira naye olwokuba guno omulamwa gwaali gwaggulwaawo okukunganyiza wano ebyo byennyini byoleese bibeere wamu kyenvudde mbireeta wano\nAboolugave basumikira Kabaka\nEKIKA ky’Olugave kimu ku bika by’Abaganda binnansangwa. Ekika nnansangwa kitegeeza nti Kintu yagenda okujja mu Buganda ekika kino yasanga weekiri. Bino biri mukaaga. Ebika ebirala byajja ne Kintu n’ebirala ne bijja ne Kimera. Owaakasolya ye Ndugwa atuula e Ssekiwunga Katende mu Mawokota.\nAkabbiro kaabwe Maleere. Emibala gyabwe givuga nti, ‘Lwa Ndugwa lwa Katende\nSseruku lulengejja, simanyi lulingwira’ n’ebisoko ebirala ebigenderako.\nGino gy’emirimu gyabwe ku Kabaka;\nBatuuza; be baalirira ekiwu kya Kabaka.\nBaweesi; be baweesa empiima ‘Naluwan-gula’ Kabaka gy’alwanyisa.\nBakubi era bakuumi ba Mujaguzo. Abakulira ku mulimu ogwo ye Ntenga. Okusumikira n’okusalira Abalangira emisango.\nKasujju Lubinga y’asumikira Abalangira wamu n’okubasalira emisango. Kabaka bw’aggya omukono mu ngabo,\nKasujju Lubinga aleeta Omulangira anaalya Obwakabaka n’amukwasa Katikkiro ku Wankaaki nga bw’agamba nti,\n‘Ono ye Kabaka.’\nMugema bw’amala okusumikira Kabaka ku ddyo, Kasujju Lubinga naye asumikira Kabaka eddiba ly’engo n’olubugo ng’ebifundikwa ebibye biri ku ddyo nga bw’alaamiriza nti,\n‘Okolanga bulungi emirimu gyo gyonna era ofuganga bulungi abantu bo bonna.\nOluvannyuma n’amukwasa mu mukono gwe ogwa kkono empiima eyitibwa Naluwangula nga bw’alaamiriza nti,\n‘Kwata empiima eno kabe kabonero akategeeza nti abantu bonna onoobasaliranga emisango gyabwe ng’ogoberera amazima gennyini awatali kusaliriza.\nOmulimu omukulu ogwa Kasujju edda kwabanga kukuuma Balangira bonna abakulu mu kkomera okuggyako Kiweewa\n(omwana wa Kabaka ow’obulenzi asooka) nga batya nti bayinza okwagala okuwamba Kabaka aliko.\nObumbowa; omulimu gw’obumbowa baagutandika ku Ssekabaka Kimera bwe yaggya Kaweekwa ku bulunzi n’amuwa obumbowa.\nEra be baasamiriranga balubaale; Nagawonye, Mukasa, Kiwanuka ne Ddungu.\nBe bakima amazzi ga Kabaka g’anywa.\nKalali y’akola omulimu ogwo era mu kusumika alaga Kabaka olwendo lw’amazzi nga bw’amugamba nti,\n‘Nze nkukimira amazzi g’onywa.’\nBe baleeta omuzaana wa Nanzigu. Obwananzigu buliibwa bakazi ba Mbogo era bwansikirano.\nBe bakubira Kabaka empafu n’okumulimira emmere y’omwaka.\nOmugave akola omulimu ogwo ye Masiko. Ono era y’alima omuddo mu Namuziga y’Olubiri lwa Kabaka ey’omunda.\nMay 31, 2010 at 3:50 am #26467\nAbengeye be bakalindaluzzi\nEMU ku nsonga ezaasikiriza Abaganda okuba n’ebika kwe kuweereza Kabaka. Bwe batyo baayawulibwamu ebika, buli kika ne kiweebwa omulimu gwe kikola ewa Kabaka.\nOwaakasolya ye Kasujja atuula e Busujja.\nAkabbiro kaabwe kkunguvvu.\n‘Tatuula asuulumba busuulumbi\nTtutu lifumita likyali tto\nEssenke lisala busazi’\nBe bakalindaluzzi. Kalindaluzzi y’awa Kabaka amazzi ag’okunywa era y’akuuma oluzzi Kabaka mw’anywa amazzi.\nOluzzi olwo luyitibwa ‘Kanywabalangira’. Terunywebwamu muntu mulala era edda nga ne Kabaka tatuuka we luli.\nObwakalindaluzzi bwa nsikirano mu Bengeye era Kalindaluzzi bw’afa, Kabaka tanywa mazzi kuva mu Kanywabalangira okutuusa nga bataddeko omusika.\nBe babumbi ba Kabaka abakulu. Sseddagala omubumbi wa Kabaka omukulu ava mu kika kya Ngeye.\nBe baseresi b’enju ya Kabaka abakulu.\nAkola omulimu guno ayitibwa Wabulaakayole.\nBe bakabona ba Walumbe e Ttanda. Omuzirangeye akola omulimu guno ye Nakabaale e Ttanda.\nMpoza mu Ggwaatiro ye Ssaabaddu mu Ssenero lya Kabaka.\nY’akulira abaddu bonna mu Ssenero lya Kabaka.\nJune 7, 2010 at 12:35 am #26511\nAbennyonyi be bakuma Ggombolola\nBULI kika wano mu Buganda kirina emirimu gye kiweereza Ssaabasajja.\nOmulimu ogukolebwa ekika ekimu agukola alina kuva mu kika ekyo so si mu kirala kyonna.\nOmukulu w’akasolya ye Kakoto Mbaziira.\n1. ‘Bampe omuggo nneewerekeze Mu Kyambadde mulimu engo (ogwo gwe gwa Mbaziira n’amasiga ge)\n2. Si mwana kijjolooto\nBw’ali wa Nnyonyi abuuse’ (ogwo gwe gwa Kyeyune n’amasiga ge).\nEmirimu gyabwe ewa Kabaka;\n1. Obwa Musolooza bukolebwa wa Nnyonyi.\nMusolooza y’akumira Kabaka omuliro era ava mu ssiga lya Kyeyune e Mirembe.\nOmulimu ogwo Abennyonyi baagutandika ku Ssekabaka Kintu era eyasooka okugukola yali Ssekituba.\nOluvannyuma erinnya eryo lyamuggyibwako n’atuumibwa Kyasanku Kakumirizi ate oluvannyuma n’ayitibwa Musolooza.\nErinnya eryo lyava ku kikolwa ky’okusolooza enku ezaakumiranga Kabaka omuliro.\nMusolooza y’akuma ekyoto Ggombolola ekisangibwa mu Wankaaki w’Olubiri lwa Kabaka ekiraga nti Kabaka waali alamula. Kabaka lw’aggya omukono mu ngabo, omuliro gw’omu kyoto Ggombolola lwe guzikira era mu kubikira Obuganda bagamba nti, ‘Omuliro guzikidde’.\nEdda ennyo Kabaka bwe yakisanga omukono nga ne Musolooza attibwa agende mangu Kabaka gy’alaze amukumire omuliro nga bw’abadde akola ng’akyali mulamu.\n2. Basawo ba Kabaka, okufaananako Abeffumbe. Omuzirannyonyi akola omulimu guno ye Mbaziira.\nKakoto Mbaziira yali musawo nnyo era lumu yayagala okutuukako mu Kyaggwe bwe yali anaatera okutuuka e Mukono, n’asanga ennyanja, bwe yalaba talina maato gaakumusomosa, yanoga eddagala n’aliyiwa ku nnyanja n’efuuka omugga na kaakaano omugga ogwo guyitibwa Nakiyanja. Oluvannyuma bwe yasanga Kintu e Bulondoganyi n’afuuka omusawo we.\n3. Be basamirira Lubaale Mirimu e Ndejje mu Kyaddondo.\n4. Balunzi ba Kabaka. Omu ku batabani ba Kakoto Mbaziira ayitibwa Kabengwa ye yalundanga ente ya Kintu eyayitibwanga Kanywomu.\n5. Babazzi b’amaato ga Kabaka. Kakoto Mbaziira era yawa Kintu mutabaniwe ayitibwa Muyanja ayambenga musajja we, Mubiru Gabunga okubajja amaato g’empingu (eggye ly’oku mazzi).\nMuyanja mu mulimu guno ogw’okubajja amaato yeeyambisanga embazzi bbiri; Nnankunga ne Balyamanyama.\nJune 13, 2010 at 1:20 am #26565\nAbenjaza be bayizzi ba Kabaka\nEnnyanja ya Kabaka esangibwa mu Ndeeba nga bw’efaanana. Abenjaza be baakulira okusima ennyanja eno.\nNGA bwe tuzze tubategeeza emirimu gy’ebika by’Abaganda mu Lubiri, leero tubatuusaako emirimu gy’Abenjaza n’Entalaganya.\nKigambibwa nti Ssekabaka Kintu okujja mu Buganda, yasanga Abenjaza bataka.\nJjajjaabwe ye Kayimbyobutezinookulwakkuliza wabula Owaakasolya ye Kitanda.\nAkabbiro kaabwe Ngujulu.\n1. Bayizzi ba Kabaka. Be baayigganga enjovu Kabaka kwe yaggyanga amasanga ge. Enjovu baaziyigganga mu Mabira nga bakozesa effumu eriyitibwa Nakangu.\n2. Be bakulira okusima ennyanja ya Kabaka. Ndikumulaga Kaggwa ye yali omugabe mu kusima ennyanja eno.\n3. Bawunguzi ba Kabaka. Be baawungulanga ebintu bya Kabaka okuva e Busoga. Mu mulimu ogwo beeyambisanga eryato lyabwe eriyitibwa Nakitanda.\n4. Be baasiiganga mu Lubiri lwa Kabaka omukyala ayitibwa Nakalyowa.\nJune 13, 2010 at 1:30 am #26566\nOmukulu w’ekika ye Bambaga atuula e Bambaga mu Bulemeezi.\n‘Basajja balamaga, bajja balamaga, Kaddu omulamazi.\nBalamaga, ne jjo ndiramaga nga nteganira obutaka.’\n2. Bayizzi. Nalumenya ow’e Nsolo mu Busiro ye Mukangula (omuyizzi) wa Kabaka.\nEra be baalundanga embwa ‘Mukooza’ era nga be bakuuma ekide kyayo ekiyitibwa ‘Ssirirwamagumba’.\n3. Be bakuuma n’okukuba eng’oma ‘Nakawanguzi’ eragira abantu okukomya okukungubaga mu Buganda.\nMu Buganda, ku buli nsonga okukungubaga kwabangako ekiseera ekigere era ekiseera ekyo bwe kyabanga kiweddeko, Obuganda bwkuvuga\nkwa ng’oma eyo Nakawanguzi.ategeereranga ku\nEng’oma eyo ya kitiibwa nnyo mu Buganda era buli muntu eyabanga agenda okuttibwa bwe yaddukanga n’atuuka w’eri, nga tattibwa.\nYasigalanga awo n’aweereza eng’oma eyo.\nBwe gutyo bwe gwabanga ne ku nsolo egenda okuttibwa.\n4. Be basamirira Lubaale Mukasa n’okutereka ejjembe Lugala. Ejjembe eryo likuumibwa Kazaala e Bambaga.\nPublished on: Saturday, 12th June, 2010\nJune 20, 2010 at 2:43 am #26632\nAbenkima be bakuuma Kabaka\nNGA bwe twalabye nti Abenjaza be babazzi ba Kabaka, leero katutunuulire emirimu gy’Abenkima mu Lubiri. Omukulu w’Akasolya ye Mugema atuula e Wambaale, Bbira mu Busiro.\nAkabbiro kaabwe akaasooka ye Kaamukuukulu wabula\nOwoomutuba Luyinda ewa Jjumba e Bunjakko yakakyusa ne kafuuka byenda.\n‘Talya nkima, sennya enku twokye ennyama.’\n1. Be batereka n’okukuba ebibuga omukuumirwa empanga za Bassekabaka. Edda Kabaka bwe yakisanga omukono, baamuggyangako oluwanga ne baluwa Kinyolo n’alutwala mu binyomo ne biryako ennyama oluvannyuma n’aluwa Abagirinya okuluwunda. Bwe baamalanga okuluwunda, nga balumuddiza ye n’aluwa Ssentongo ow’e Kaababbi era ng’oyo ye Mugema ow’omu Masiro.\nOlwo nga Ssentongo akuba ekibuga awookukuumirwa oluwanga olwo.\n2. Be bakuuma Kabaka. Akola omulimu guno ayitibwa Mugema. Baagutandikira ku Ssekabaka Kimera nga kiva ku mulimu Katumba gwe yali akoze okutangira Winyi (ow’e Bunyoro) okutta Omulangira Kalemeera Omutikkizankumbi eyali aganzizza Wannyana (muka Winyi) ne bazaala Kimera oluvannyuma eyafuuka Kabaka. Olw’okutangira (okugema) okuttibwa kw’Omulangira, yafuna erinnya Mugema bw’atyo Ssekabaka Kimera n’amukkiriza amukuumenga.\nMu ddaame lya Sekabaka Kimera, Mugema kwe yaggya ekitiibwa n’obukulu by’alina mu Buganda. Lyagamba nti,\n‘Bakabaka b’e Buganda bonna, Mugema bamussangamu ekitiibwa ng’omuzadde waabwe, bamwesiganga okubakuuma n’okukuuma abaana baabwe nga nze bwe yankuuma okuva mu buto.’\nEra olw’okuba Mugema ye yakuumanga abaana ba Kabaka, omukyala bwe yabanga olubuto lwa Kabaka nga bagamba nti ‘Alina ettu lya Mugema.’\n3. Mugema Owenkima y’aweereza bamulerwa Nabikande ne Bayomba mu kuzaalisa Abalangira n’Abambejja.\n4. Be baleeta Kirera alera n’okuzannyisa abaana b’eng’oma.\nOmulimu ogwo nagwo gukolebwa Mugema.\n5. Jjumba Owenkima ye yali omumyuka wa Gabunga ku mpingu y’amaato.\n6. Be basumisi mu kutikkira Kabaka. Owenkima y’asumika olubugo ‘Bigwawotebiraga’\nKakinda Owekkobe lw’aleeta nga batikkira.\n7. Mugema y’atuuza Kabaka ku Nnamulondo era y’agikuuma.\n8. Be basamirira Lubaale Musisi. Akola omulimu ogwo ye Maaso.\n9. Be baziika Kabaka.\nJune 28, 2010 at 12:26 am #26659\nAbeffumbe basawo ba Kabaka\nBULI kika wano mu Buganda kirina emirimu gye kikola mu Lubiri lwa Kabaka. Emirimu egyo giba gikolebwa omuntu ava mu kika ekigivunaanyizibwako era atava mu kyo teyeetantala.\nOkutandika leero tukutuusaako emirimu gy’ebika by’Abaganda mu Lubiri:\nKino kimu ku bika by’Abaganda binnansangwa.\nOwaakasolya ye Walusimbi atuula e Bakka,\nakabbiro kaabwe kikere. Emibala gyabwe givuga nti,\nGalinnya e Bakka\nE Bakka basengejja\nKakozaakoza anaakoza mu lw’Effumbe.\nEmirimu gy’Abeffumbe ewa Kabaka:\nBe basawo ba Kabaka.\nOmutaka Magunda yali musawo wa Kabaka omukulu era ye yanoganga omukuduulu ogwavumulanga Kabaka.\nOkunona emmandwa ya Mukasa e Ssese. Omulimu guno gwakolebwanga ab’essiga lya Magunda e Lwanga nga bayambibwako Aboobutiko.\nAbantu abaakolanga omulimu guno baayitibwanga ‘Bakawungu’ era\nembuga yaabwe yabeeranga Buwungu mu Mawokota.\nOmusango bwe gulema ku mitendera gy’obukulembeze egy’enjawulo okugeza;\new’omukulu w’oluggya, Owoomutuba, Owessiga n’Owaakasolya, atamatidde nsala yaagwo yajuliranga ewa Kabaka.\nKyokka oluusi ne Kabaka yalemererwanga era eyajulidde n’ayongerwayo ow’omutaka w’Effumbe ayitibwa Magunda;\nOno ye yabanga omulamuzi ow’enkomeredde. Mu kusala emisango, Magunda yakozesanga maduudu ge yayenganga n’agateeka mu ndeku n’awa omuwaabi n’omuwawaabirwa mu bipimo ebyenkanankana.\nAmaduudu gatamiiza okukira omwenge era be yagawanga baatamiiranga ne boogera ebitakwatagana.\nMu bye baayogeranga mwe yaggyanga bye yasinziirangako okusala omusango. Omuntu gwe gwasinganga ewa Magunda, nga gumusse mu vvi era nga tajulira.\nOkukuuma Nnamulondo; be bamu ku bataka abakuuma Nnamulondo.\nOmufumbe akola omulimu ogwo ayitibwa Kiwukyeru.\nOkukuuma Amasiro ga Ssekabaka Ntege Nalusiri Buganda e Lunnyo.\nOyo ye jjajja w’Abeffumbe omukulu era Amasiro ge gakuumibwa abaziraffumbe.\nOkufundikira omukolo gw’okwabya olumbe lwa Kabaka. Olumbe lwa Kabaka bwe luggwa,\nomukyala Oweffumbe ayitibwa Nakku atema enkumbi mu mbuga okutegeeza Abaganda okuddayo ku mirimu gyabwe.\nPublished on: Saturday, 15th May, 2010\nEkika kino kibalibwa ku bika bya Buganda ebina binnansangwa era ng’akabbiro k’ekika kino Kikere era omubala gwabwe guvuga nti, “galinnya e Bakka, e Bakka basengejja, kakozaakoza alikoza mu lw’effumbe.”\nEffumbe nga bwe lifaanana\nJjajja w’ekika kino ye Buganda Ntege Walusimbi e Bakka mu Busiro, ekisangibwa ku luguudo oluva e Kampala okudda e Hoima wabula ng’olubereberye yayitibwanga Buganda\nLyokka, ate ng’olusozi Bakka lwo luyitibwa Kisiri-kikadde. Erinnya Bakka lyatuumibwa olusozi luno oluvannyuma lw’abalangira; Kikulwe ne Mawanda okukkirako bwe baali balumba Kabaka Kagulu Tebucwereke era abantu bwe\nbaabalaba ne bagamba Kabaka nti, ‘baabo bakka’.\nWalusimbi yazaala abaana bana era abasatu abasooka be b’amasiga agali mu kika ky’effumbe okuli; Magunda e Lwanga Mawokota, Nagaya e Bakka Busiro n’erya Ssempala e Bulamba Bulemeezi.\nEmirimu gy’abeffumbe mu lubiri mulimu obusawo eri Kabaka, okunonanga emmandwa ya Mukasa e Ssese, Kiwukyeru y’omu ku bataka abakuuma Namulondo, mu kwabya olumbe lwa Kabaka, Nakku y’atema enkumbi mu mbuga okutegeeza Obuganda nti buddeyo ku mirimu gyabwo. Ab’effumbe era be baazaala Ssekabaka Ssekamaanya.\nKigambibwa nti olwali olwo, Mugema n’akuba eŋŋoma ye egamba nti sennya enku twokye ennyama. Walusimbi bwe yawulira eŋŋoma eno n’agamba nti okulya kutuuse kyokka agenda okutuuka ewa Mugema nga teri yadde akanyooka. Ekintu kino kyanyiiza Mugema era naye olwadda e Bakka oluvannyuma lw’ennaku ntono naye n’abaka eŋŋoma ye n’akuba ekisoko ekigamba nti, “e Bakka basengejja”.\nMunywanyi we Mugema naye olwawulira bino n’abaka endeku ye n’oluseke n’ayolekera e Bakka kyokka okutuukayo nga teri yadde enkanja olwo olugero olugamba nti,\n“Akufumbira ey’omutwe omufumbira ya bigere’ ne lutuukira ku Mugema era e Bakka basengejja ne gukakasibwa ng’omubala gw’abeffumbe.\nJuly 4, 2010 at 12:20 am #26683\nAbempindi be batereeza Namulondo nga Kabaka abuze\nNGA bwe tumaze ebbanga nga tutunuulira emirimu gy’ebika by’Abaganda mu Lubiri, leero tukutuusaako ekika ky’Empindi.\nOmukulu w’Akasolya ye Mazige atuula e Muyenje mu Busiro.\nAkabbiro kaabwe Kiyindiru. Emibala gyabwe givuga nti,\n1. Tungulako emu (enkejje)\n2. Kaababembe cca, kaababembe, nkejje zattu cca.\n3. Samba engotto.\nAbempindi balina emirimu egiwerako ku Kabaka, era gye gino;\n1. Balunzi ba Kabaka. Ssekabaka Kintu yalina ente ye ‘Kasowerasowera’\nAbempindi gye baalundanga e Nalugambe – Magonga mu Busujju.\nKimera bwe yalya Obwakabaka, ente eyo yagituuma ‘Mbulidde’ ng’ategeeza Obwakabaka.\nMazige aleeta ekyanzi ky’amata n’akimulaga nga bw’alaamiriza nti, ‘Nze musumba wo, eyawa jjajjaawo Kimera amata. Nze nnunda ente yo Mbulidde.’ Olwo Kabaka bw’amala okukirasaako, Mazige n’akiggyawo.\n2. Be bakomaga embugo za Namasole n’abambejja. Be bakomaga n’ebitengetenge ebitimbibwa mu mayumba g’abazaana mu Lubiri.\n3. Bakuumi b’abakyala bonna mu Lubiri. Be bakuuma olubiri lw’omuzaana Kabejja olw’ebweru. Omuzirampindi akola omulimu gw’okukuuma Olubiri olwo ye Mukusu ow’e Nakisunga.\n4. Be baaniriza abagenyi abakyala mu Lubiri.\n5. Be bazimba enju ‘Kasanga’, Kabaka mw’asooka okuyingira nga tannayingira mu Lubiri.\n6. Be bamu ku bavunaanyizibwa ku kusanyusa Kabaka.\nAboobutiko bamuzinira Maggunju kyokka Abempindi be bavunaanyizibwa ku kumufuuyira amakondeere n’endere.\n7. Kabaka bw’akisa omukono, Abempindi nga bali wamu n’Abenkejje be batereeza Namulondo ku Wankaaki nga bali wamu n’abatuuza.\nOmuganda bw’atunula ku Nnamulondo, amanya nti Obuganda buladde, bulina Kabaka.\nPublished on: Saturday, 3rd July, 2010\nJuly 12, 2010 at 2:36 am #26712\nAbengabi be bayunzi ba Kabaka\nAbengabi ennyunga (nga bano be bayunga Kabaka ng’amenyese) lwe baayisa ekivvulu nga bagenda okusamba omupiira.\nOMUKULU w’ekika ky’Engabi Owaakasolya ayitibwa Nsamba,\natuula e Buwanda mu Mawokota.\nAkabbiro kaabwe Jjerengesa.\n‘Tadde kakku’ ‘Kalikuta, kalikutanda ne kakutwala mu Bengabi abasambaganyi.’\nEmirimu gyabwe ku Kabaka gye gino;\n1. Abengabi balunzi ba Kabaka.\nOkufaananako ebika ebirala ng’Enseenene, Abengabi balunzi ba nte.\nMutaawe ye yali omulunzi wa Kaabaka Kintu era ng’ente gy’alunda eyitibwa ‘Nsigonke’.\nOlw’omulimu gwabwe guno ogw’obusumba,\nOmulangira bw’aba alya Obwakabaka Mutaawe aleeta ekyanzi ky’amata eky’ekikomo ekya lwera\nn’akikwasa Mpinga Owoolugave era oyo y’amwanjula eri Kabaka nti, ‘Ono ye musumba wo omukulu, alunda ente yo jjajjaawo Kintu eyitibwa Nsigonke.’\n2. Abengabi bayunzi. Mutaawe Ssekyondwa ow’e Nandwagudde ye muyunzi wa Kabaka omukulu.\nAbava mu ssiga lye be bayitibwa Abakyondwa era bayunzi.\n3. Baggazi. Mu kika ky’Engabi mwe mwava omuggazi ayitibwa Mulamba\nku mulembe gwa Ssekabaka Chwa II, newankubadde edda bwalinga bwa nsikirano era nga buliibwa Baabutiko.\nMulamba ye mukulu w’abaggazi b’Olubiri lwa Kabaka bonna era ye mukuumi wa Kabaka atamuvaako.\nAbalangira n’abambejja abaayagalanga okufuluma nga y’abaggulira era ne mu kuyingira nga y’abaggulira.\nAbantu abalala abaayagalanga okutwalira Kabaka amakula, nabo nga Mulamba y’abaggulira. Abo nno baamuwanga ebintu bingi asobole okubakkiriza okuyingira. Abantu bwe baalaba batyo, ne bagamba nti omuggazi Kabaka mulamba’ awo we waava erinnya Mulamba.\n4. Abengabi baali basenero ba Kabaka. Omugabi eyali akola omulimu ogwo ye Muwonge ow’e Jjalamba. Ku Bengabi obusenero kwe bwava ne budda ku Benvuma ne bulyoka budda ku Beekibe.\nPublished on: Saturday, 10th July, 2010